**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Μαρτίου 2023, ημέρα Πέμπτη και ώρα 15.15΄, στην Αίθουσα **«Προέδρου Αθανασίου Κωνστ. Τσαλδάρη» (223),** η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των Κανονισμών (ΕΕ) 1095/2010, 648/2012, 600/2014, 806/2014 και 2015/2365 και των Οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις».

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Λαμπρούλης Γεώργιος, Παπαναστάσης Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Επιτροπής Οικονομικών Υποθέσεων της Βουλής με θέμα ημερήσιας διάταξης «Επεξεργασία και εξέταση του σχεδίου νόμου του Υπουργείου Οικονομικών «Διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες, λήψη μέτρων προς εφαρμογή του Κανονισμού (ΕΕ) 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 σχετικά με πλαίσιο για την ανάκαμψη και την εξυγίανση κεντρικών αντισυμβαλλομένων και για την τροποποίηση των Κανονισμών (ΕΕ) 1095/2010, 648/2012, 600/2014, 806/2014 και 2015/2365 και των Οδηγιών 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, λήψη μέτρων προς εφαρμογή του Κανονισμού (ΕΕ) 2019/1238 του Ευρωπαϊκού Κοινοβουλίου και του Συμβουλίου της 20ης Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP), και λοιπές διατάξεις»».

Ξεκινάμε με τον Εισηγητή της Πλειοψηφίας, τον κύριο Βασίλειο Σπανάκη, τον οποίο παρακαλώ, επίσης, να προτείνει τους εκπροσώπους Φορέων, που θέλει να καλέσουμε στη συνεδρίαση της ερχόμενης Δευτέρας, ώρα 13.00΄. Η επόμενη συνεδρίαση θα γίνει στις 15.00΄ και η τέταρτη συνεδρίαση την Τετάρτη, στις 17.00΄ το απόγευμα. Κι οι τρεις συνεδριάσεις θα διεξαχθούν στην Αίθουσα Γερουσίας.

Το λόγο έχει ο Εισηγητής της Πλειοψηφίας, κ. Βασίλειος - Πέτρος Σπανάκης.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε και θα ξεκινήσω την εισήγησή μου αναφέροντας τους Φορείς που προτείνω να κληθούν στην επόμενη συνεδρίαση.

* Γενική Διεύθυνση Σώματος Δίωξης Οικονομικού Εγκλήματος της Γενικής Γραμματείας Φορολογικής Πολιτικής και Δημόσιας Περιουσίας του Υπουργείου Οικονομικών,
* Αρχή Καταπολέμησης της Νομιμοποίησης Εσόδων από Εγκληματικές Δραστηριότητες,
* Ενιαίο Δίκτυο Συνταξιούχων,
* Δικηγορικός Σύλλογος Αθηνών ή Εκπρόσωπος της Ολομέλειας των Δικηγορικών Συλλόγων (Ελλάδας),
* Ένωση Εισαγγελέων Ελλάδος,
* Επιτροπή Κεφαλαιαγοράς,
* Σύλλογος Εργαζομένων Επιτροπής Κεφαλαιαγοράς και
* Οικονομικό Επιμελητήριο της Ελλάδος.

Άρα, λοιπόν, προτείνω οκτώ συγκεκριμένους Φορείς, για να κληθούν, για τη συνεδρίαση και που είναι σχετικοί, όχι μόνο με τις διατάξεις, τις βασικές, αλλά επί του συνόλου του νομοσχεδίου.

Κύριε Πρόεδρε, κυρίες και κύριοι συνάδελφοι, έρχεται ένα νομοσχέδιο, το οποίο κατ’ ουσίαν κάνει δύο πράγματα. Πρώτον, ενισχύει τη διαφάνεια και τα δημόσια έσοδα. Με το νομοσχέδιο αυτό η χώρα μας ανεβαίνει κατηγορία. Γιατί; Γιατί ενισχύει με συγκεκριμένες διατάξεις τη διαφάνεια.

Μέχρι σήμερα, μέχρι να έρθει αυτό το νομοσχέδιο, υπήρχαν ακίνητα, υπήρχαν περιουσιακά στοιχεία, τα οποία δεν είχαν μια πλήρη εικόνα. Με το νομοσχέδιο, που έρχεται, καθορίζεται ένα ενιαίο πλαίσιο για την ανάκτηση και διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων τα οποία προέρχονται από εγκληματικές δραστηριότητες και τη χρήση αυτών για το δημόσιο συμφέρον, για κοινωνικούς σκοπούς ή ακόμη και για την ικανοποίηση του θύματος.

Διασφαλίζεται η αποτελεσματικότητα της διαχείρισής τους, μέσω της ηλεκτρονικοποίησης των σχετικών διαδικασιών, που αφορούν τη λειτουργία Κεντρικού Μητρώου και ενισχύουν, όπως είπα και προηγουμένως, τόσο τη διαφάνεια, όσο και τη λογοδοσία.

Συστήνεται το Κεντρικό Μητρώο Διαχείρισης Δεσμευμένων, συμπεριλαμβανομένων και των κατασχεμένων, και Δημευμένων περιουσιακών στοιχείων τα οποία προέρχονται από εγκληματικές δραστηριότητες και καθορίζονται οι σχετικές αρμοδιότητες του Φορέα Διαχείρισης, ο οποίος είναι η Γενική Διεύθυνση του Σώματος Δίωξης Ηλεκτρονικού Εγκλήματος.

Συνοπτικά, το νομοσχέδιο αποτελείται από 64 άρθρα, τα οποία είναι χωρισμένα σε τρία βασικά μέρη. Το πρώτο μέρος περιλαμβάνει επτά κεφάλαια και τα άρθρα 1 έως 26.

Στο Κεφάλαιο Α΄ καθορίζονται ο σκοπός, το αντικείμενο, οι ορισμοί και το πεδίο εφαρμογής για την ανάκτηση και διαχείριση των δεσμευμένων.

Το Κεφάλαιο Β΄ αφορά τον Φορέα Διαχείρισης, ο οποίος είναι η Γενική Διεύθυνση του Σώματος Δίωξης Ηλεκτρονικού Εγκλήματος και καθορίζονται οι αρμοδιότητές του. Επικαιροποιούνται οι διατάξεις σχετικά με τον Φορέα Διαχείρισης των δεσμευμένων, συμπεριλαμβανομένων των κατασχεμένων, και δημευμένων περιουσιακών στοιχείων και καθορίζονται αναλυτικά οι αρμοδιότητες αυτού.

Το Κεφάλαιο Γ΄ περιλαμβάνει διατάξεις για το Κεντρικό Μητρώο Διαχείρισης Δεσμευμένων και Δημευμένων Περιουσιακών Στοιχείων και καθορίζονται η δομή του Μητρώου, οι όροι πρόσβασης και οι αρμόδιες Αρχές διαχείρισης και καταχώρισης στοιχείων στο Μητρώο, καθώς και οι αρμόδιες Αρχές για τη λειτουργία του Μητρώου αυτού.

Κεντρικός διαχειριστής ορίζεται, όπως είπα και προηγουμένως, η Γενική Διεύθυνση του Σ.Δ.Ο.Ε., της Γενικής Γραμματείας Φορολογικής Πολιτικής και Δημόσιας Περιουσίας του Υπουργείου Οικονομικών, ο οποίος αναλαμβάνει τον συντονισμό των αρμοδίων Αρχών διαχείρισης και καταχώρισης των στοιχείων στο Μητρώο.

Στο Κεφάλαιο Δ΄ περιλαμβάνονται άρθρα για τη διαχείριση δεσμευμένων και δημευμένων περιουσιακών στοιχείων, χρηματικών ποσών, κινητών και ακίνητων περιουσιακών στοιχείων.

Η διαχείριση δεσμευμένων περιουσιακών στοιχείων δύναται να περιλαμβάνει εκμίσθωση του ακινήτου ή παραχώρησή του σε τρίτους με αντάλλαγμα για την εξυπηρέτηση του δημοσίου σκοπού, μετά από σχετική απόφαση του Υπουργού Οικονομικών. Σε περίπτωση ακινήτου μεγάλης αξίας, η διαχείριση, κατά το διάστημα της δέσμευσης, δύναται να ανατεθεί στην Εταιρεία Ακινήτων Δημοσίου, δηλαδή στην ΕΤ.Α.Δ. Α.Ε..

Στο Κεφάλαιο Ε΄ ρυθμίζονται θέματα επιστροφής και απόδοσης δεσμευμένων και δημευμένων περιουσιακών στοιχείων.

Το Κεφάλαιο ΣΤ΄ αφορά συγκεκριμένα οργανωτικά ζητήματα του Φορέα διαχείρισης.

Και στο σημείο αυτό, θα ήθελα να συγχαρώ την πολιτική ηγεσία του Υπουργείου Οικονομικών, τον αρμόδιο Υφυπουργό, τον Αποστόλη Βεσυρόπουλο, διότι, για να φτάσει αυτή η διαδικασία και σήμερα να έχουμε ένα προτεινόμενο σχέδιο νόμου, έγινε μια συγκεκριμένη προσπάθεια, από πολλά υπηρεσιακά στελέχη, με συγκεκριμένο τρόπο, από μία συγκεκριμένη επιτροπή, από το 2020 και έρχεται σήμερα να συμβεί το εξής θετικό. Μια συγκεκριμένη υπηρεσία, μια συγκεκριμένη Γενική Διεύθυνση αναλαμβάνει τον ρόλο του κεντρικού συντονισμού, για να υπάρχει μια πλήρης και ξεκάθαρη εικόνα όλων αυτών των στοιχείων, όλων αυτών των ακινήτων, όλης αυτής της περιουσίας, θα έλεγα, προς αξιοποίηση.

Άρα, λοιπόν, αυτός ο Κεντρικός Φορέας βάζει ένα «νοικοκυριό» και βάζει μια συγκεκριμένη διαδικασία και γίνεται ένας κεντρικός πόλος, για να συνεργαστούν αρμόδιες Αρχές, ανακριτικές, εισαγγελικές, Α.Α.Δ.Ε., όλες οι Αρχές, που σημαίνει τι; Ότι, εδώ, υπάρχει διαφάνεια. Η Ελλάδα ανεβαίνει κατηγορία με αυτές τις διαδικασίες και αυτές τις νομοθετικές πρωτοβουλίες, τις οποίες λαμβάνει.

Νομίζω ότι είναι διατάξεις που θα υπερψηφιστούν κι από την Αντιπολίτευση, διότι στην ουσία πάνε ένα βήμα μπροστά και τη Δημόσια Διοίκηση. Διότι με πολύ συγκεκριμένο και ξεκάθαρο τρόπο, μέσα σε μια Γενική Διεύθυνση, αρμόδια τμήματα θα χειριστούν συγκεκριμένες διαδικασίες.

Το Κεφάλαιο ζ’ του νομοσχεδίου περιλαμβάνει εξουσιοδοτικές και καταργούμενες διατάξεις.

Το Β’ μέρος περιλαμβάνει 19 άρθρα, από τα άρθρα 27 έως το 45, τα οποία αφορούν τη λήψη μέτρων για την εφαρμογή του Κανονισμού (ΕΕ) 2021/2023, ο οποίος θεσπίζει κανόνες και διαδικασίες σχετικά με το πλαίσιο για την ανάκαμψη και την εξυγίανση κεντρικών αντισυμβαλλόμενων, αδειοδοτημένων κατά τον Κανονισμό 648/2012, και κανόνες σχετικά με τη σύναψη συμφωνιών με τρίτες χώρες στον τομέα της ανάκαμψης και της εξυγίανσης κεντρικών αντισυμβαλλομένων. Επίσης, ενσωματώνει τις τροποποιήσεις στις Οδηγίες 2002/47/ΕΚ, 2004/25/ΕΚ, 2007/36/ΕΚ, 2014/59/ΕΕ και (ΕΕ) 2017/1132, οι οποίες υιοθετήθηκαν από τον Κανονισμό 2021/23.

Ορίζεται η Επιτροπή Κεφαλαιαγοράς ως αρχή εξυγίανσης των κεντρικών αντισυμβαλλομένων στην Ελλάδα και καθορίζονται οι αρμοδιότητες της Επιτροπής Κεφαλαιαγοράς και του Υπουργείου Οικονομικών. Τροποποιείται το έργο της επιτροπής λήψης μέτρων εξυγίανσης και ο Οργανισμός της Επιτροπής Κεφαλαιαγοράς, προκειμένου να συμπεριληφθεί στο έργο της μονάδας εξυγίανσης επενδύσεων και η εξυγίανση των κεντρικών αντισυμβαλλομένων στην Ελλάδα.

Το Γ’ μέρος αποτελείται από 19 άρθρα, από τα άρθρα 46 έως 64, τα οποία αφορούν τη λήψη συγκεκριμένων μέτρων προς εφαρμογή του Κανονισμού του Ευρωπαϊκού Κοινοβουλίου, του Κανονισμού 2019/1238, και του Συμβουλίου της 20ής Ιουνίου 2019 σχετικά με τη θέσπιση πανευρωπαϊκού ατομικού συνταξιοδοτικού προϊόντος, όπως είπατε κι εσείς προηγουμένως κύριε Πρόεδρε, PEPP.

Το PEPP, δηλαδή το πανευρωπαϊκό ατομικό συνταξιοδοτικό προϊόν, αποτελεί ένα εθελοντικό πρόγραμμα. Ένα πρόγραμμα που δίνει τη δυνατότητα στους πολίτες να αποταμιεύουν για τη συνταξιοδότησή τους μέσω ευρέος φάσματος χρηματοπιστωτικών ιδρυμάτων, τα οποία θα είναι σε θέση να το προσφέρουν. Με λίγα λόγια, αυτές είναι οι διατάξεις του συγκεκριμένου νομοσχεδίου και με έναν πολύ μεγάλο τίτλο θα μπορούσε με δύο λέξεις κανείς να το περιγράψει και οι λέξεις αυτές είναι «διαφάνεια και λογοδοσία». Είναι διατάξεις που εκσυγχρονίζουν τη Δημόσια Διοίκηση και αυξάνουν και φέρνουν δικλείδες ασφαλείας για τη διαχείριση της περιουσίας που είναι υπό κατάσχεση και για τη δεσμευμένη περιουσία, αλλά, κυρίως, υπάρχει ένας κεντρικός φορέας διαχείρισης κι αυτό είναι το μεγάλο πλεονέκτημα.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ, τον Εισηγητή της Πλειοψηφίας, κ. Σπανάκη.

Το λόγο έχει ο Εισηγητής της Μειοψηφίας, κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Θεωρούσα σε προηγούμενη συνεδρίαση ότι ήταν η τελευταία συνεδρίαση της Επιτροπής. Βλέπω ότι έχουμε κι άλλη, αλλά από ό,τι έμαθα στη Διάσκεψη Προέδρων, μάλλον δε θα έχουμε άλλες, εκτός από αυτό το νομοσχέδιο. Βεβαίως, αυτή η Κυβέρνηση μάς εκπλήσσει συνεχώς δυσάρεστα, οπότε τίποτα δεν είναι σίγουρο. Σε κάθε περίπτωση, δε θέλω να επαναλάβω τα καλά λόγια που είπα για σας. Αυτό που θέλω να επαναλάβω είναι ότι χάθηκε σε αυτήν την Επιτροπή η δυνατότητα, όχι με δική σας ευθύνη, να συζητηθούν ειδικά θέματα του φορολογικού συστήματος ή της αρμοδιότητας του Υπουργείου Οικονομικών και εύχομαι στη νέα περίοδο της Βουλής, όσοι από εμάς εκλέγουμε, να έχουμε το θάρρος και την πολιτική ικανότητα να δώσουμε τη δυνατότητα σε αυτήν την Επιτροπή Οικονομικών Υποθέσεων, αν θέλει να με ακούσει κι η πολιτική ηγεσία για αυτά τα θέματα που θέτω, να συζητήσει αυτά τα ζητήματα, που αφορούν την ελληνική κοινωνία και την ελληνική πολιτική ζωή. Δεν είμαι πολύ αισιόδοξος, αλλά το εύχομαι.

Σε ό,τι αφορά το θέμα των Φορέων, συμφωνώ με τους Φορείς που είπε ο εκπρόσωπος της ΝΔ. Δηλαδή, τη Γενική Διεύθυνση του ΣΔΟΕ, την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες, το Ενιαίο Δίκτυο Συνταξιούχων, τον Δικηγορικό Σύλλογο, την Ένωση Εισαγγελέων Ελλάδος, την Επιτροπή Κεφαλαιαγοράς, το Σύλλογο Εργαζομένων Επιτροπής Κεφαλαιαγοράς, το Οικονομικό Επιμελητήριο. Θέλω να προσθέσω, αν δε διαφωνεί ο κ. Σπανάκης, την Ομοσπονδία Εφοριακών, την ΠΟΕ - ΔΟΥ, η οποία εκπροσωπεί τους εργαζόμενους στο ΣΔΟΕ και σε μεγάλο βαθμό και την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Είναι κάτω από 10 φορείς, ίσως δε δεχτούν κι όλοι, αλλά νομίζω ότι μπορούμε να το καλύψουμε.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Συμφωνώ σε κάθε περίπτωση, απλά είναι η Γενική Διεύθυνση που είναι υπηρεσιακοί παράγοντες του ίδιου κλάδου.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Σε ό,τι αφορά τώρα το θέμα της ουσίας του νομοσχεδίου, υπάρχει ένα ζήτημα θεσμικό. Εγώ θα ξεκινήσω από το τι έλεγε η ΝΔ, ως κόμμα, όταν εμείς μετά τις Ευρωεκλογές ανακοινώσαμε ότι θα διεξαχθούν πρόωρες εκλογές για πολιτικούς λόγους, χωρίς να διαλύσουμε τη Βουλή. Τότε, η ΝΔ είχε ένα επιχείρημα, δεν ξέρω αν το θεωρεί λάθος αυτό το επιχείρημα και αν έπρεπε να αλλάξει, ότι τη στιγμή που έχουν εξαγγελθεί εκλογές δεν πρέπει να έρχονται βασικά νομοθετήματα.

Έτσι, στον Ποινικό Κώδικα, που ήταν αποτέλεσμα Νομοπαρασκευαστικών Επιτροπών, ικανότατων στελεχών της Δικαιοσύνης πάνω από δέκα χρόνια, που τον φέραμε και ήταν μια αναγκαιότητα, ακούσαμε τα εξ αμάξης και μια κριτική από τη ΝΔ, που, φαντάζομαι, μια από τις επόμενες μέρες ο εκπρόσωπος της ΝΔ θα μας εξηγήσει. Ήταν λάθος η κριτική που έκανε τότε; Διότι με την ίδια λογική, έχουν προκηρυχθεί εκλογές. Άλλο αν υπάρχει κάτι επείγον, όπως, για παράδειγμα, το νομοσχέδιο για το έγκλημα των Τεμπών, που σωστά η Βουλή συζητάει το θέμα αποζημίωσης. Υπάρχει, όμως, κάτι επείγον σε αυτό το νομοσχέδιο, το οποίο τη στιγμή που έχουν προκηρυχθεί εκλογές έπρεπε να ψηφιστεί τώρα;

Το λέω αυτό, γιατί, εκτός των άλλων διατάξεων, στις οποίες θα πω συγκεκριμένα, σε αυτό το νομοσχέδιο υπάρχει μία μεγάλη αλλαγή, που έχει σχέση με όλους τους Έλληνες και έχει σχέση, όχι άμεσα με το Υπουργείο Οικονομικών. Διότι η θέσπιση πανευρωπαϊκού ατομικού συνταξιοδοτικού προϊόντος, που είναι μια βόμβα στα θεμέλια του συνταξιοδοτικού συστήματος, έχει σχέση με άλλο Υπουργείο, από το Υπουργείο Οικονομικών.

Έρχεται, λοιπόν, σαν 46ο άρθρο και τα επόμενα, σε αυτό το νομοσχέδιο ένα πολύ σημαντικό ζήτημα, το οποίο έπρεπε να είναι αντικείμενο διαλόγου με κοινωνικούς παραγωγικούς φορείς και με τους εργαζόμενους. Εγώ θα ήθελα και τον εκπρόσωπο της ΝΔ, γιατί δεν κατάλαβα τη θέση του γι’ αυτό το ζήτημα, επειδή είναι μια βόμβα στα θεμέλια του συνταξιοδοτικού συστήματος αυτό. Δηλαδή, η θέσπιση ατομικού συνταξιοδοτικού προϊόντος. Πάμε να υποκαταστήσουμε την αναγκαία λειτουργία του συστήματος κοινωνικής ασφάλισης με κάποιο άλλο σύστημα στη λεγόμενη «τούρλα του Σαββάτου» και λίγο πριν τις εκλογές και χωρίς να πάρει κανένας είδηση και χωρίς να υπάρχει αναγκαία και ουσιαστική διαβούλευση και συζήτηση; Θεωρώ ότι είναι λάθος. Εμείς καλούμε την Κυβέρνηση, σε κάθε περίπτωση, να αποσύρει από το άρθρο 46 και μετά το συγκεκριμένο νομοθέτημα ή να μας εξηγήσει για ποιο λόγο έπρεπε να έρθει έτσι αυτό το νομοθέτημα, σε νομοσχέδιο άλλου Υπουργείου.

Τα συνταξιοδοτικά θέματα αφορούν κυρίως το Υπουργείο Εργασίας κι όχι το Υπουργείο Οικονομικών, εκτός κι αν αυτή η διαδικασία είναι ο προάγγελος, αυτό που κρύβεται πίσω από την κουρτίνα, άλλων εξελίξεων στο σύστημα κοινωνικής ασφάλισης, όπου θα πρέπει να έρθει το Υπουργείο Οικονομικών να βάλει βαθιά το χέρι στην τσέπη των Ελλήνων φορολογουμένων και των συνταξιούχων, για να χρηματοδοτήσει άλλες ανώμαλες καταστάσεις. Αυτό ο εκπρόσωπος της Κυβέρνησης, ο αρμόδιος Υφυπουργός και ο εκπρόσωπος της Νέας Δημοκρατίας πρέπει με σαφήνεια να το ξεκαθαρίσουν, ακόμη και σήμερα.

Σχετικά με το νομοσχέδιο, δεν χαλάει τις παραδόσεις της η Κυβέρνηση. Έχουμε ακόμη ένα νομοσχέδιο χωρίς αρχή, μέση και τέλος, ένα νομοσχέδιο συρραφής άσχετων διατάξεων, με το οποίο ρυθμίζονται ετερόκλητα ζητήματα αρμοδιότητας του Υπουργείου Οικονομικών και με ερωτηματικό «αρμοδιότητας του Υπουργείου Οικονομικών;», διότι θεωρώ ότι υπάρχει αρμοδιότητα άλλων Υπουργείων.

Το παρόν είχε αναρτηθεί στη Δημόσια Διαβούλευση. Προσέξτε, όμως, τώρα, τι ενδιαφέρον παρουσιάζουν ορισμένα στοιχεία. Από το κατατεθειμένο σχέδιο νόμου λείπει σε σχέση με το κείμενο της Διαβούλευσης το μέρος Δ΄, που αφορούσε τον ν. 4557/2018, δηλαδή το πλαίσιο αντιμετώπισης των κινδύνων νομιμοποίησης εσόδων από εγκληματικές δραστηριότητες και της χρηματοδότησης τρομοκρατίας. Το ερώτημα -και ελπίζω να υπάρχει απάντηση- είναι, γιατί τα πρώτα τρία Μέρη του υπό διαβούλευση σχεδίου νόμου κρίθηκαν ως επείγοντα και κατατέθηκαν και το τέταρτο δεν κατατέθηκε. Μήπως οι λόγοι της απαλοιφής του σχετίζονται από σωρεία δικαιολογημένων αντιδράσεων που είχαν οι επιχειρήσεις, λογιστές, συμβολαιογράφοι, μεσίτες, ορκωτοί κτλ. και είχαν σχέση με τον υπό έκδοση κανονισμό της ΑΑΔΕ; Καταλαβαίνω και σέβομαι τα θέματα της Ανεξάρτητης Αρχής Δημοσίων Εσόδων, αλλά εδώ πρέπει να υπάρχει μία απάντηση.

Επίσης, θέλω να τονίσω και είναι ανησυχητικό για όλους μας αυτό, ότι στη Διαβούλευση κατατέθηκαν μόλις 5 σχόλια, γεγονός που αποδεικνύει τη μείωση του ενδιαφέροντος που δείχνουν οι πολίτες και οι φορείς στη Δημόσια Διαβούλευση. Και πώς να το κάνουν αυτό, όταν καταλαβαίνουν ότι η Κυβέρνηση, δυστυχώς, δεν λαμβάνει υπόψη τα όσα κατατίθενται στη Διαβούλευση.

Επειδή όποτε βγαίνουμε στα κανάλια να μιλήσουμε ως εκπρόσωποι του ΣΥΡΙΖΑ -δεν το έχουν αυτό το πρόβλημα οι εκπρόσωποι της Νέας Δημοκρατίας, μπορούν να πουν ό,τι θέλουν- μας ρωτούν πού θα βρείτε τα χρήματα, πήγαμε στην έκθεση του Γενικού Λογιστηρίου που συνοδεύει αυτό το νομοσχέδιο. Στην έκθεση του Γενικού Λογιστηρίου προβλέπεται δαπάνη για τη σύσταση και λειτουργία του κεντρικού μητρώου διαχείρισης, δαπάνη για την ΕΤΑΔ Α.Ε., που αντιστοιχεί στα έξοδα αυτής για διαχείριση δεσμευμένων και δημευμένων ακίνητων περιουσιακών στοιχείων, δαπάνη από καταβολή τόκων. Όταν πάμε στο ερώτημα πού θα βρεθούν τα χρήματα -το παλιό που έλεγε ο ποιητής «λεφτά υπάρχουν»- πώς θα καλυφθούν αυτά τα έξοδα, δεν υπάρχει απάντηση. Πιθανώς να είναι τυπογραφικό λάθος ή λάθος μεταφοράς κάποιου αρχείου. Ο κ. Σπανάκης, που συχνά στα κανάλια με ρωτάει πού θα βρεθούν τα χρήματα ή πώς θα καλύψουμε δημοσιονομικά αυτά τα οποία προτείνουμε, παράκληση σε μια από τις επόμενες τοποθετήσεις του να μου εξηγήσει, ακριβώς, το πού θα βρεθούν τα χρήματα, για να μην έχουμε κάποιες εξαγγελίες στον αέρα ή τη γνωστή θεωρία των «λεφτόδεντρων», που κατά καιρούς χρησιμοποιεί η Νέα Δημοκρατία. Λεφτόδεντρα τα οποία ανθίζουν όταν λέει κάτι η Νέα Δημοκρατία και μαραίνονται όταν είναι να αναφέρει κάτι ο ΣΥΡΙΖΑ.

Θέλω να αναφερθώ τώρα σε δύο σημαντικά, κατά τη γνώμη μας, ζητήματα του νομοσχεδίου και τα υπόλοιπα στις επόμενες ημέρες των συνεδριάσεων, αφού ακούσουμε και τους Φορείς. Πρώτα από όλα, θα κάνω κάτι ασυνήθιστο, με πολιτική γενναιότητα όμως, το οποίο στην περίοδο που ήταν Κυβέρνηση ο ΣΥΡΙΖΑ δεν το ακολούθησε η τότε Αντιπολίτευση. Θα δώσω συγχαρητήρια στην πολιτική ηγεσία του Υπουργείου Οικονομικών, και συγκεκριμένα στον Υφυπουργό, κ. Βεσυρόπουλο, για τη ρύθμιση που έφερε για το ζήτημα της ενίσχυσης των αρμοδιοτήτων του ΣΔΟΕ, με τη συγκεκριμένη αρμοδιότητα. Είναι ένα πολύ θετικό βήμα, συγχαρητήρια, κύριε Υπουργέ. Λύνεται ένα σημαντικό πρόβλημα, ενισχύεται μία υπηρεσία που πρέπει να ενισχυθεί. Είναι σωστό να έχει το ΣΔΟΕ αυτήν την αρμοδιότητα και είμαστε θετικοί στο να γίνει κάτι τέτοιο. Είμαστε θετικοί να ενισχυθεί ο ρόλος και η αρμοδιότητα του ΣΔΟΕ. Εύχομαι η Κυβέρνηση που θα προκύψει να ενισχύσει το ΣΔΟΕ, να αναβαθμίσει το ΣΔΟΕ, να το βοηθήσει να λειτουργήσει στα πρότυπα ευρωπαϊκών και άλλων διεθνών υπηρεσιών, στη λογική των βέλτιστων πρακτικών και εύχομαι το ΣΔΟΕ να αποκτήσει την αίγλη που είχε κάποτε και να αναβαθμιστεί όσο είναι δυνατόν.

Μια υπενθύμιση εδώ, επειδή υπάρχει ένας μεγάλος διάλογος για το τι έγινε το 2015. Κληρονομήσαμε στις αρχές του 2015 από την Κυβέρνηση της Νέας Δημοκρατίας-ΠΑΣΟΚ τη δέσμευση ότι θα μεταφερθούν όλες οι αρμοδιότητες του φορολογικού μηχανισμού από το Υπουργείο Οικονομικών στην τότε Γενική Γραμματεία Δημοσίων Εσόδων (ΓΓΔΕ) και στη μετεξέλιξή της σε φορέα πλήρους ανεξαρτησίας. Αυτό, βεβαίως, και νομοθετήσαμε και το θέσαμε κι υπόψη του ελληνικού λαού και το ψήφισε στις εκλογές που έγιναν το Φθινόπωρο του 2015. Αυτό, όμως, κληρονομήσαμε. Δεν ήταν πολιτική μας ιδιοκτησία, δεν ήταν στο πρόγραμμά μας.

Κληρονομήσαμε, όπως κληρονομήσαμε από τον προκάτοχο του κυρίου Τσακαλώτου, ο οποίος με χαρά μετά από μια συνεδρίαση, το Φεβρουάριο 2015, είπε ότι ήδη είμαστε σε καλό δρόμο, συμφωνήσαμε κάποια πράγματα, μεταξύ των οποίων, την πλήρη ανεξαρτησία της ΓΓΔΕ και τη μεταφορά όλων των υπηρεσιών σε μία άλλη αρχή. Ο κ. Τσακαλώτος, λοιπόν, από τον προκάτοχό του κληρονόμησε αυτή τη δέσμευση. Καταφέραμε, όμως, μέσα από δύσκολες διαπραγματεύσεις, μέσα από συμβιβασμούς, μέσα από λάθη, από παραλείψεις, να κρατήσουμε το ΣΔΟΕ -και πολύ σωστά το κάναμε- έξω από την Ανεξάρτητη Αρχή Δημοσίων Εσόδων (ΑΑΔΕ) και το κάναμε σωστά, όχι με τη λογική να χρησιμοποιήσουμε το ΣΔΟΕ, όπως παλαιότερα κάποιοι χρησιμοποιούσαν την ΥΠ.Ε.Δ.Α. στα τέλη της δεκαετίας του ΄80 - αρχές της δεκαετίας του ΄90, για να ελέγχει ενοχλητικά Μέσα Ενημέρωσης, ούτε για να αντιγράψουμε άλλες πρακτικές. Τελευταία, βλέπουμε και να υπάρχουν και πρόσφατα τέτοιες πρακτικές, το να ενοχλούν οι φορολογικές υπηρεσίες έντυπα τα οποία ενοχλούν την εκάστοτε εξουσία. Το κρατήσαμε εκτός ΑΑΔΕ, διότι έτσι γίνεται σε πολλές χώρες και πρέπει να παραμείνει κάτω από την πολιτική ηγεσία του Υπουργείου Οικονομικών.

Το ΣΔΟΕ, όμως, σήμερα δεν έχει τον αριθμό των ατόμων που πρέπει να έχει. Κι επειδή, κύριε Υπουργέ, σωστά, όπως είπα πριν, και μπράβο σας ενισχύετε το ΣΔΟΕ, το οποίο έχει σήμερα 130 άτομα στην Αθήνα και περίπου 80 στη Θεσσαλονίκη. Άρα, για να μπορέσει να ανταπεξέλθει και σε αυτόν τον νέο ρόλο του, θα πρέπει να ενισχυθεί. Εμείς είμαστε θετικοί στο να ενισχυθεί και για το γενικότερο ρόλο του και ειδικά, για να μπορέσει να ασκήσει κι αυτές τις αρμοδιότητες.

Το δεύτερο σημείο κριτικής και βασικής κριτικής είναι στο θέμα της μεταφοράς στην ΕΤΑΔ ακινήτων που θα προέρχονται από την κατάσχεση, δέσμευση κτλ., διαφόρων παράνομων δραστηριοτήτων. Προσέξτε τώρα, η ΕΤΑΔ είναι μία εταιρεία που ανήκει στο Υπερταμείο. Αν καταφέρουμε και μετατρέψουμε το Υπερταμείο σε κάτι άλλο, από αυτό που θέλουν κάποιοι να το μετατρέψουν, κι αυτό είναι εν πολλοίς και ζητούμενο στις εκλογές. Αν βγει η Κυβέρνηση Μητσοτάκη, ξέρουμε πολύ καλά πού θα πάει το Υπερταμείο, έχουμε πάρα πολλά δεδομένα. Αν βγει μια άλλη Κυβέρνηση, εμείς θα παλέψουμε το Υπερταμείο να γίνει εργαλείο ανάπτυξης και αντιμετώπισης κοινωνικών και άλλων ζητημάτων. Δεν συμφωνούμε, λοιπόν, με αυτήν την έννοια, στη μεταφορά, όπως είναι σήμερα η ΕΤΑΔ, αυτών των αρμοδιοτήτων. Δεν συμφωνούμε, διότι δε θεωρούμε ότι τα όποια ακίνητα –διότι για τα κινητά και τα περιουσιακά στοιχεία υπάρχει πρόβλεψη στο νόμο, δεν αναφέρομαι σε αυτά- πρέπει να πάνε στην ΕΤΑΔ και ως εταιρεία του Υπερταμείου να έχει λογική, πως θα έχουμε κέρδη και πως θα εξυπηρετηθούν στόχοι κερδοσκοπίας. Θεωρούμε ότι τα όποια ακίνητα πρέπει να είναι μέρος μιας κοινωνικής στεγαστικής πολιτικής.

Πρέπει να καλύπτουν κοινωνικές στεγαστικές ανάγκες είτε προσώπων, είτε φορέων, είτε φορέων πρόνοιας -έχουμε δει τελευταία πάρα πολλές τέτοιες ανάγκες–, όπως, επίσης, πρέπει να είναι αντικείμενο ενίσχυσης πολιτικών είτε για δημογραφικά θέματα, είτε νέων ζευγαριών, είτε παρέμβασης του Δημοσίου, το οποίο έχει στο χαρτοφυλάκιό του πάρα πολλά ακίνητα, δυστυχώς αναξιοποίητα, δυστυχώς χωρίς καταγραφή, χωρίς Μητρώο κ.λπ..

Σωστά, γίνονται κάποια βήματα σε αυτό το νομοσχέδιο προς αυτήν την κατεύθυνση, αλλά πρέπει να υπάρξει στο Δημόσιο μια δυνατότητα παρέμβασης στα θέματα στεγαστικής πολιτικής είτε εκεί που επιλέγουν κάποιοι να εκτινάσσουν τα ενοίκια για λόγους κερδοσκοπίας στον αέρα, είτε εκεί που η πολιτική και η λαίλαπα του Airbnb σαρώνει στεγαστικές ανάγκες των πολιτών.

Αυτά, αρχικά, κύριε Πρόεδρε και κυρίες και κύριοι βουλευτές, και στις επόμενες συνεδριάσεις θα είμαστε πιο αναλυτικοί στα ζητήματα του νομοσχεδίου.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εγώ θέλω να ευχαριστήσω τον κύριο Αλεξιάδη. Να τον ευχαριστήσω, ακόμη μια φορά, για τα πολύ καλά του λόγια για το Προεδρείο.

Θα ήθελα να βεβαιώσω ότι κι από την πλευρά μας, τόσο τη δική μου, προσωπικά, όσο και των υπολοίπων μελών του Προεδρείου και των εξαιρετικών συνεργατών, είχαμε την τετραετία που μας πέρασε μια πολύ καλή συνεργασία. Προσωπικά, νιώθω ότι είμαι σε μια οικογένεια. Έχουμε τις απόψεις μας, τις ιδεολογίες μας, συμφωνούμε, διαφωνούμε. Παρόλα αυτά, υπήρχε ένα γενικότερο κλίμα συναίνεσης, πιστεύω, σε αυτήν την Αίθουσα στην κατεύθυνση του να προάγουμε και τον κοινοβουλευτικό λόγο, αλλά, βεβαίως, και τις απόψεις μας και οπωσδήποτε το έργο του Υπουργείου Οικονομικών, το οποίο κατά κοινή ομολογία είναι σημαντικό, πολύ σημαντικό θα έλεγα, αυτά τα χρόνια και θέλω να ευχαριστήσω και τον Υπουργό, τον κ. Σταϊκούρα και τον παριστάμενο Υφυπουργό, τον κ. Βεσυρόπουλο, και, βεβαίως, τον Αναπληρωτή Υπουργό, τον κ. Σκυλακάκη, που κράτησαν κι αυτοί σε εξαιρετικό επίπεδο την συζήτηση στην Επιτροπή μας επί μια τετραετία και, βεβαίως, σε αυτό το κλίμα συνεχίζουμε. Εύχομαι από καρδιάς στην καθεμιά και στον καθένα από εσάς καλή επιτυχία στις εκλογές.

Με αυτά τα λόγια, επιτρέψτε μου, να δώσω το λόγο στην Ειδική Αγορήτρια του Κινήματος Αλλαγής, την κυρία Αντωνίου.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ (Ειδική Αγορήτρια του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με αφορμή το νομοσχέδιο αυτό, που φαίνεται εκ πρώτης όψεως ότι ρυθμίζει τεχνικής φύσεως ζητήματα του Υπουργείου Οικονομικών, θα ήθελα να ξεκινήσω με ένα θέμα που έχει κεντρική θέση στο δημόσιο διάλογο, αλλά χθες ο Υπουργός Ανάπτυξης, κ. Γεωργιάδης, το κατέστησε κεντρικό θέμα και της Διαρκούς Επιτροπής Παραγωγής και Εμπορίου.

Τι είπε χοντρικά χθες ο κ. Γεωργιάδης; Ότι η υπόθεση του χειρισμού του επιχειρηματικού δανείου στο οποίο ήταν εγγυητής ο κ. Παπαθανάσης, ο οποίος μεταβίβασε, μάλιστα, το σπίτι του στα παιδιά του, δεν είναι θέμα ουσίας και μίλησε για θέματα ηθικής τάξης σε σχέση με το πώς διαχειρίζονται την περιουσία τους κάποιοι Βουλευτές της Αξιωματικής Αντιπολίτευσης. Αυτά είπε χθες ο κ. Γεωργιάδης.

Γιατί, όμως, αναφέρω το θέμα στη δική μας Επιτροπή; Γιατί το ζήτημα αυτό, αφενός, δεν εμπίπτει στην αρμοδιότητα του κ. Γεωργιάδη. Είναι ζήτημα του Υπουργείου Οικονομικών και οφείλετε να το αντιμετωπίσετε εσείς κ. Υπουργέ, γιατί εσείς εποπτεύετε την Τράπεζα της Ελλάδος, αλλά είστε και μέτοχος του τραπεζικού συστήματος. Άρα, δεν μπορεί να μιλά ο κ. Γεωργιάδης κι εσείς να μένετε βουβός.

Η υπόθεση της προκλητικής διαγραφής του χρέους εταιρείας, του οποίου ήταν εγγυητής ο κ. Παπαθανάσης, δεν είναι μεμονωμένη. Είναι η κορυφή του παγόβουνου των προνομιακών ρυθμίσεων επιχειρηματικών δανείων από το τραπεζικό σύστημα και τα Funds. Έχουν υπάρξει δημοσιεύματα στο παρελθόν και για άλλες εξόφθαλμα προνομιακές διαγραφές τόκων και κεφαλαίων επιχειρηματικών δανείων.

Κύριε Υπουργέ, θα σας θέσω τα ακόλουθα ερωτήματα: Πρώτον, στηρίχτηκαν με 3 ανακεφαλαιοποιήσεις συν ακόμα 1 με τον σκανδαλώδη μηδενισμό της αξίας των CoCos της Πειραιώς, αλλά και των επενδύσεων πολλών ιδιωτικών μετόχων; Δεύτερον, θεσπίστηκε o αναβαλλόμενος φόρος, για να διασφαλίσουμε την κεφαλαιακή τους επάρκεια; Τρίτον, στηρίζεται η μεταφορά των μη εξυπηρετούμενων δανείων στα Funds και εκτός ισολογισμού Τραπεζών με τις δημόσιες εγγυήσεις του προγράμματος «Ηρακλής»; Τέταρτον, παρέχεται ρευστότητα 11,5 δισεκατομμυρίων ευρώ μέσω των δανείων του Ταμείου Ανάκαμψης, για να ασκήσουν την πιστωτική πολιτική τους οι Τράπεζες; Πέμπτον, θεσπίζεται η ad hoc διάταξη για την ποινική δίωξη τραπεζικών στελεχών μόνο κατόπιν έγκλησης από την Τράπεζα, με την παράγραφο 12 του άρθρου 12 του ν. 4637/2019;

Άρα, δεν δικαιούνται ούτε η Κυβέρνησή σας, ούτε η Τράπεζα της Ελλάδος και, κυρίως, ούτε οι διοικήσεις των Τραπεζών και των Funds να χαρακτηρίζουν ως εύλογες επιχειρηματικές αποφάσεις τα γενναιόδωρα κουρέματα σε ορισμένα επιχειρηματικά δάνεια, την ώρα που κυνηγάνε νοικοκυριά για χρέη λίγων χιλιάδων ευρώ και εκπλειστηριάζουν πρώτες κατοικίες; Ξέρετε τι οφείλετε να κάνετε, λοιπόν, κύριοι της Κυβέρνησης; Να καταθέσετε τα στοιχεία που σας ζήτησε το ΠΑΣΟΚ-Κίνημα Αλλαγής από τον Μάιο του 2021, με ερώτηση που υπέγραψε πρώτη η αείμνηστη Φώφη Γεννηματά και η Κοινοβουλευτική Ομάδα μας. Με εκείνην την ερώτηση, μεταξύ άλλων, ζητήσαμε από το Υπουργείο Οικονομικών τα στατιστικά στοιχεία που συλλέγει η Τράπεζα της Ελλάδος ξεχωριστά για το κάθε πιστωτικό ίδρυμα της χώρας από το 2010 και για κάθε Fund από το 2015 και μετά σχετικά με το συνολικό ύψος των διαγραφών απαιτήσεων που έχουν πραγματοποιήσει κατηγοριοποιημένα ανάλογα με το ύψος της διαγραφής.

Πείτε μας, λοιπόν, πόσα δάνεια κουρεύτηκαν ως ποσοστό του συνολικού χαρτοφυλακίου των Τραπεζών και των Funds και πόσα φυσικά και νομικά πρόσωπα αφορούσαν; Πόσα φυσικά και νομικά πρόσωπα πέτυχαν κούρεμα κάτω από 10.000 ευρώ και ποσά πάνω από 1.000.000 ευρώ και, φυσικά, ποσά πάνω από 10 εκατομμύρια ευρώ και ποσά πάνω από 100 εκατομμύρια ευρώ; Η περίπτωση Παπαθανάση είναι ακόμα μία προκλητική υπενθύμιση, γιατί αυτή η ερώτησή μας έμεινε αναπάντητη από το Υπουργείο Οικονομικών.

Αλλά, γιατί έχει σημασία να είναι δημόσια αυτά τα στοιχεία; Πρώτον, γιατί με αυτόν τον τρόπο θα μπορούσαμε να αξιολογήσουμε αν το κούρεμα στην υπόθεση π.χ. του κ. Παπαθανάση ή οποιουδήποτε άλλου φυσικού ή νομικού προσώπου ήταν εύλογο ή όχι. Δεύτερον, γιατί με αυτόν τον τρόπο θα μπορούσαμε να αξιολογήσουμε εάν κάποια Τράπεζα ή κάποιο Fund είναι πιο γαλαντόμο από τους υπόλοιπους, για να διερευνήσουμε τον λόγο. Τρίτον, γιατί είναι ηθική μας υποχρέωση, γιατί οι διαγραφές αυτές γίνονται στις πλάτες των Ελλήνων καταθετών, αλλά, κυρίως, των Ελλήνων φορολογουμένων. Τέταρτον, γιατί με αυτόν τον τρόπο θα μπορούσαμε να αξιολογήσουμε εάν η στήριξη των πολιτών στο τραπεζικό σύστημα είναι επωφελής για την ελληνική οικονομία ή αναλώνεται προς όφελος συγκεκριμένων συμφερόντων. Και πέμπτον, γιατί αυτά είναι τα ανοικτά δεδομένα, που θα έπρεπε να χορηγεί το ψηφιακό και επιτελικό σας Κράτος. Ένα Κράτος που επαίρεται για τη διαφάνεια των οικονομικών συναλλαγών των πολιτών με τα myDATA, με τις ψηφιακές συναλλαγές, με το Μητρώο Οφειλετών, που ψηφίσατε, αλλά, όταν του ζητάνε να δώσει τα στοιχεία που αφορούν το ίδιο ή τους τραπεζίτες και τους Fund Managers, κάνει ότι δεν καταλαβαίνει.

Περνάω τώρα στο νομοσχέδιο. Υπάρχουν κάποια ζητήματα επί της αρχής που μας βρίσκουν αντίθετους. Πρώτον, προβλέπεται ότι στην περίπτωση ακινήτου μεγάλης οικονομικής αξίας η διαχείριση κατά το διάστημα της δέσμευσης δύναται να ανατεθεί στην ΕΤΑΔ Α.Ε.. Αλήθεια, τόσο καλά τα έχει πάει η ΕΤΑΔ με τη διαχείριση των 70.000 ακινήτων των οποίων την κυριότητά τους τής δώσατε; Τα έχει αξιοποιήσει στο μέγιστο και τώρα της μένει και χρόνος και γι΄ αυτά τα ακίνητα; Και καλά, όμως, να τα πήγαινε με την αξιοποίηση των ακινήτων, το βασικό ζήτημα είναι ότι η ΕΤΑΔ είναι θυγατρική του Υπερταμείου. Του Υπερταμείου του οποίου η περιουσία που του παραχωρήθηκε για 99 χρόνια λειτουργεί, σύμφωνα με τις διατάξεις του ΣΥΡΙΖΑ, ως εγγύηση για το Δημόσιο. Δεύτερον, τι δουλειά έχουν τα κατασχεμένα ακίνητα σε αυτό το καθεστώς; Μπορείτε να μας το εξηγήσετε;

Από την αρχή της διακυβέρνησής σας υπήρξατε ιδιαίτερα περιποιητικοί με το Υπερταμείο. Όχι μόνο δεν επαναδιαπραγματευθήκατε κανέναν από τους εξευτελιστικούς όρους του, αλλά συνεχίσατε να του δίνετε και νέα ύλη. Φροντίσατε να μην επιστραφούν στο δημόσιο μια σειρά από τα 10.119 ακίνητα, τα οποία είχαν εν κρυπτώ μεταφερθεί από την Κυβέρνηση του ΣΥΡΙΖΑ στο Υπερταμείο και τα οποία το ΣτΕ έκρινε ότι παρανόμως μεταφέρθηκαν. Αυξήσετε τα ανώτατα όρια των αμοιβών των Προέδρων, των Διευθυνόντων ή εντεταλμένων συμβούλων των δημοσίων επιχειρήσεων που έχουν μεταβιβαστεί στο Υπερταμείο. Αυξήσατε το έργο του Υπερταμείου, υπάγοντας στην εταιρεία συμμετοχές 5G Α.Ε. και το Ταμείο «Φαιστός». Αυξήσατε το έργο του Υπερταμείου, χαρίζοντας σε αυτό, μέσω του ΤΑΙΠΕΔ, την ωρίμανση συμβάσεων στρατηγικής σημασίας που θα χρηματοδοτηθούν από το Ταμείο Ανάκαμψης και Ανθεκτικότητας, για τις οποίες συνεχίζετε να νομοθετείτε ad hoc, σχεδόν σε κάθε νομοσχέδιο του Υπουργείου Οικονομικών. Καταστήσατε το ΤΑΙΠΕΔ εθνικό φορέα ανάθεσης συμβάσεων, μέχρι και για τον καθαρισμό των δασών. Έτσι που το πάτε, κύριε Υπουργέ, θα καλείται τη Διοίκησή του και στα Υπουργικά Συμβούλια.

Για το θέμα της ΕΤΑΔ υπάρχει ακόμα ένα θέμα, που καταφέρατε να κρατήσετε χαμηλά. Πριν από ακριβώς ένα χρόνο απομακρύνθηκε από τη θέση του Προέδρου, ο κ. Μπέζας, στέλεχος της Νέας Δημοκρατίας και πρώην Υφυπουργός της Κυβέρνησης του κ. Καραμανλή. Η απομάκρυνση αυτή συντελέστηκε με αιχμές κατά του Υπερταμείου. Μεταξύ άλλων, στην ανακοίνωσή του ανέφερε ότι απομακρύνθηκε επειδή έδωσε στις ελεγκτικές αρχές στοιχεία που του ζητήθηκαν και απαίτησε να υπάρχει στην εταιρεία διαφανής διαδικασία προσλήψεων. Θυμίζουμε ότι τότε ο κ. Μπέζας είχε τονίσει ότι η μετακίνησή του έγινε τη χρονική περίοδο που στην ΕΤΑΔ γινόταν διαχειριστικός έλεγχος από τη Γενική Διεύθυνση Δημοσιονομικών Ελέγχων του Υπουργείου Οικονομικών και την ημέρα που εκδικαζόταν η παραπομπή εκτελεστικών διοικήσεων της ΕΤΑΔ για παράνομες προσλήψεις. Εκείνην τη μέρα επέλεξε η Διοίκηση του Υπερταμείου να προχωρήσει εσπευσμένα στην πρόωρη λήξη της θητείας του ως μη εκτελεστικού Προέδρου του Διοικητικού Συμβουλίου της ΕΤΑΔ.

Απ’ ότι αντιλαμβάνεστε, κύριε Υπουργέ, το να ψηφίσουμε μια τέτοια διάταξη είναι πάρα πολύ δύσκολο, με τον τρόπο που διαχειρίζεται αυτός ο φορέας όλα αυτά τα θέματα, τα οποία έθεσα.

Τα υπόλοιπα ζητήματα για το νομοσχέδιο θα τα θέσω στις επόμενες συζητήσεις της Επιτροπής Οικονομικών Υποθέσεων.

Σας ευχαριστώ πολύ και επιφυλάσσομαι, κύριε Πρόεδρε, για τη ψήφο μας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Ευχαριστούμε πολύ την κυρία Αντωνίου.

Πριν δώσω το λόγο στον Ειδικό Αγορητή του Κ.Κ.Ε, τον κ. Εμμανουήλ Συντυχάκη, θα ανακοινώσω τους Φορείς τους οποίους θα καλέσουμε και οι οποίοι είναι οι εξής: Η Γενική Διεύθυνση Σώματος Δίωξης Οικονομικού Εγκλήματος, ηΑρχή Καταπολέμησης της Νομιμοποίησης Εσόδων από Εγκληματικές Δραστηριότητες, το Ενιαίο Δίκτυο Συνταξιούχων, η Ένωση Εισαγγελέων Ελλάδος, η Επιτροπή Κεφαλαιαγοράς, ο Σύλλογος Εργαζομένων Επιτροπής Κεφαλαιαγοράς, το Οικονομικό Επιμελητήριο Ελλάδος, η Ομοσπονδία Εφοριακών και η Πανελλήνια Ομοσπονδία Στρατιωτικών.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Κύριε Πρόεδρε, με συγχωρείτε, αλλά είχαμε ζητήσει, όπως κι ο Εισηγητής της Νέας Δημοκρατίας, να παρίσταται και ο Δικηγορικός Σύλλογος Αθηνών ή εκπρόσωπος της Ολομέλειας των Δικηγορικών Συλλόγων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι, δεν μας καλύπτει η Ένωση Εισαγγελέων;

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Κύριε Πρόεδρε, θα μου επιτρέψετε και δύο ακόμα Φορείς, την Ομοσπονδία Τελωνειακών Υπαλλήλων…

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Έχουμε περάσει τον αριθμό όμως, κ. Σπανάκη.

**ΒΑΣΙΛΕΙΟΣ – ΠΕΤΡΟΣ ΣΠΑΝΑΚΗΣ (Εισηγητής της Πλειοψηφίας):** Δεν πειράζει, κύριε Πρόεδρε. Θα είναι σύντομες οι τοποθετήσεις, γιατί είναι αρμόδιες Αρχές. Ο φορέας διαχείρισης θα είναι, ας πούμε, ο πόλος έλξης πολλών Φορέων και είναι συναρμόδιοι, ακριβώς όπως το λέει κι ο κ. Υπουργός.

Επομένως, προτείνουμε την Ομοσπονδία Τελωνειακών Υπαλλήλων και την Πανελλήνια Ομοσπονδία Ιδιοκτητών Ακινήτων, την ΠΟΜΙΔΑ.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Για τους δικηγόρους, κύριε Πρόεδρε, τελικά;

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Λαμπρούλης Γεώργιος, Παπαναστάσης Νικόλαος, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εννοείται. Καλώς, λοιπόν, εντάξει.

Το λόγο έχει ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ πολύ.

Κύριε Πρόεδρε, θεωρώ, με βάση την εμπειρία που έχω, ότι έχουμε το δικαίωμα να προτείνουμε Φορείς για την ακρόαση των Φορέων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Βεβαίως, να προτείνετε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Γιατί, όπως τοποθετηθήκατε, είναι σαν να έκλεισε ο κατάλογος των Φορέων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι, γιατί πήραμε τις προτάσεις των συναδέλφων Εισηγητών που ήταν στην Αίθουσα. Ελάτε, μπορείτε να προτείνετε, κύριε συνάδελφε, ασφαλώς.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Προτείνουμε, λοιπόν, την Ομοσπονδία Συνταξιούχων Ελλάδας ΙΚΑ. Νομίζω ότι είναι οι πλέον αρμόδιοι για το τρίτο μέρος του νομοσχεδίου.

Τώρα, σε σχέση με αυτό καθ’ αυτό το νομοσχέδιο. Επιτρέψτε μου να τοποθετηθώ για το πρώτο μέρος, που αφορά τη διαχείριση των δεσμευμένων και δημευμένων περιουσιακών στοιχείων από εγκληματικές δραστηριότητες. Θεωρούμε ότι πέρα από τα επιμέρους ζητήματα της διαδικασίας διαχείρισης αυτών των περιουσιακών στοιχείων, που εισάγετε με το συζητούμενο νομοσχέδιο, θεωρούμε αναγκαίο να αναφερθούμε στον καθορισμό, αλλά και την πρακτική εφαρμογή της έννοιας της εγκληματικής δραστηριότητας, όπως τυποποιείται στον Ποινικό Κώδικα, αλλά και στο Ενωσιακό Δίκαιο.

Είχαμε επισημάνει, ως Κ.Κ.Ε, με αφορμή και τη συζήτηση για τους νέους Ποινικούς Κώδικες, που ψήφισε η Κυβέρνηση του ΣΥ.ΡΙΖ.Α. και διατήρησε και εμπλούτισε η Κυβέρνηση της Νέας Δημοκρατίας, ότι μέσα από αυτούς ενισχύεται η ποινική φαρέτρα του αστικού Κράτους σε βάρος, ουσιαστικά, του εχθρού - λαού, με την αυστηροποίηση των διατάξεων, που στρέφονται ενάντια στις εργατικές λαϊκές κινητοποιήσεις. Όπως αυτές, για παράδειγμα, για τη διατάραξη της λειτουργίας στις υπηρεσίες, την παρακώλυση των συγκοινωνιών κι άλλα, οι οποίες χρησιμοποιούνται για την καταστολή των δικαιολογημένων αντιδράσεων εργατικών και λαϊκών φορέων, όπως, για παράδειγμα, κατά των πλειστηριασμών της λαϊκής περιουσίας από τις Τράπεζες και τα Funds, των αγροτικών κινητοποιήσεων κι άλλων. Το ίδιο συμβαίνει με άλλους αντιδραστικούς νόμους, όπως αυτών για την απαγόρευση των διαδηλώσεων, την ίδρυση της Πανεπιστημιακής Αστυνομίας.

Είχαμε καταγγείλει ιδιαίτερα την ενίσχυση του γνωστού **«τρομονόμου»,** με τον εμπλουτισμό των διατάξεων του άρθρου 187Α και, επομένως, του Ποινικού Κώδικα, με την χρήση μιας έννοιας λάστιχο, που τεντώνεται συνεχώς, όπως είναι η τρομοκρατία. Μπαίνουν στο στόχαστρο, όλο και περισσότερο, οι οργανωμένοι αγώνες των εργαζομένων, του λαού, της νεολαίας, τόσο σε επίπεδο Ευρωπαϊκής Ένωσης, όσο και στη χώρα μας. Επιχειρείται να διωχθεί κάθε ριζοσπαστική φωνή και δράση που αμφισβητεί αυτό το κυρίαρχο εκμεταλλευτικό σύστημα.

Στην κατεύθυνση αυτή, διευρύνεται συνεχώς ο αριθμός των υπόπτων για άσκηση τρομοκρατικής δραστηριότητας, αυστηροποιούνται οι ποινές, επιβάλλονται όλο και πιο εξοντωτικές διοικητικές κυρώσεις, δεσμεύσεις, κατασχέσεις και δημεύσεις περιουσιακών στοιχείων. Παράλληλα, συρρικνώνονται συνεχώς τα ουσιαστικά και δικονομικά δικαιώματα των κατηγορουμένων και υπόπτων.

Από την άλλη, η πραγματική εγκληματική δραστηριότητα των επιχειρηματικών ομίλων, των διαφόρων μεγαλοσχημόνων που εξυπηρετούν τα συμφέροντά τους, των οικονομικά ισχυρών, των εγκληματιών του «λευκού κολάρου», όπως λέγεται, είτε δεν διώκεται, είτε αντιμετωπίζεται μέσα και από νέους θεσμούς, όπως της ποινικής συνδιαλλαγής, με τρόπο που οι κατηγορούμενοι να πέφτουν στα μαλακά, είτε να αθωώνονται. Τα διάφορα κατά καιρούς οικονομικά σκάνδαλα, που βγαίνουν στην επιφάνεια, στο πλαίσιο συνήθως του αδυσώπητου ανταγωνισμού των μονοπωλιακών ομίλων, όπου, στο τέλος, κουκουλώνονται, ξεχνιούνται μέχρι την εμφάνιση των επόμενων.

Τα παραδείγματα, άλλωστε, είναι πολλά, Siemens, Novartis, ατέλειωτος ο κατάλογος, αλλά και το επίκαιρο έγκλημα στα Τέμπη είναι χαρακτηριστικό. Ο προσανατολισμός των διωκτικών αρχών, όπως καθοδηγείται και πολιτικά από την Κυβέρνηση, αλλά όχι μόνο, είναι από την αρχή στην επίρριψη όλων των ποινικών ευθυνών της πολύνεκρης τραγωδίας στο σταθμάρχη και άλλους εργαζόμενους των Σιδηροδρόμων, ώστε να «βγουν λάδι» οι ιθύνοντες της ιταλικής εταιρίας και του κρατικού μηχανισμού. Άλλωστε, υπάρχει και η αντίστοιχη εμπειρία από το άλλο πολύνεκρο έγκλημα, τη φωτιά στο Μάτι.

Μέσα σε αυτό το βασικό πλαίσιο, η κεντρική ιδέα των συζητούμενων διατάξεων του νομοσχεδίου φαίνεται να είναι η προσπάθεια του αστικού Κράτους να προβεί σε μια συγκέντρωση όλων των περιουσιακών στοιχείων που δεσμεύονται ή κατάσχονται, ενόψει δήμευσης, στο πλαίσιο ποινικής διαδικασίας, μέσω της δημιουργίας ενός κεντρικού φορέα διαχείρισης, που με βάση το άρθρο 5 του νομοσχεδίου ορίζεται η Γενική Διεύθυνση του ΣΔΟΕ. Δηλαδή, μια κεντρική υπηρεσία του Υπουργείου Οικονομικών, με αρκετά διευρυμένες αρμοδιότητες κατά το άρθρο 6, που φτάνουν μέχρι του σημείου να προβαίνει στην αξιοποίηση των δεσμευμένων, συμπεριλαμβανομένων και των κατασχεμένων, περιουσιακών στοιχείων, πριν από την έκδοση αμετάκλητης απόφασης που καθορίζει την τύχη τους (άρθρο 6 παράγραφος 2α’), καθώς και να εκποιεί και να διαθέτει περιουσιακά στοιχεία για την κάλυψη αναγκών του ευρύτερου δημόσιου τομέα, ακόμα και Νομικών Προσώπων Δημοσίου Δικαίου (άρθρο 6 παράγραφος 2 βα’ ββ’ και βγ’) και, παράλληλα, μέσω της ΕΤΑΔ, στην εκποίηση της ακίνητης περιουσίας, με ευνοϊκούς όρους σε ιδιώτες.

Βασικό εργαλείο διαχείρισης είναι η σύσταση κεντρικού μητρώου δεσμευμένων και δημευμένων περιουσιακών στοιχείων (άρθρο 7 και 9), με το οποίο επιχειρείται η καλύτερη οργάνωση της αξιοποίησης των περιουσιακών στοιχείων. Επισημαίνεται η πρόβλεψη της παραγράφου 2 του άρθρου 9 του νομοσχεδίου, όπου αρμόδιες αρχές διαχείρισης και καταχώρισης των στοιχείων στο Μητρώο μπορούν να είναι και απλές ανακριτικές κρατικές υπηρεσίες, χωρίς καμία εγγύηση δικαστικής ή εισαγγελικής αρχής για το πρόσφορο μιας τέτοιας διαδικασίας.

Σε σχέση με τα ειδικότερα ζητήματα διαχείρισης (άρθρο 10, 11, 12, τα επόμενα), μία γενική παρατήρηση είναι η μέριμνα του αστικού Κράτους να διευκολυνθεί η άμεση αξιοποίηση των δεσμευμένων περιουσιακών στοιχείων, μέσω της θεσμοθέτησης ειδικών διαδικασιών, που καλύπτουν όλο το φάσμα των περιουσιακών στοιχείων. Στο σημείο αυτό, επισημαίνουμε, μεταξύ άλλων, τα προβλεπόμενα στο άρθρο 14 του σχεδίου νόμου, όπου, ενώ με την παράγραφο 3 εισάγεται γενική απαγόρευση εκποίησης κινητών περιουσιακών στοιχείων χωρίς αμετάκλητη απόφαση, στην αμέσως επόμενη, παράγραφο 4, επιτρέπεται κατ’ εξαίρεση η υπό προϋποθέσεις εκποίηση, με σύμφωνη γνώμη, χωρίς να προβλέπεται ειδική αιτιολόγηση της αρμόδιας εισαγγελικής ή δικαστικής αρχής ή στα προβλεπόμενα, για παράδειγμα, στο άρθρο 16 του νομοσχεδίου, που με την παράγραφο 3 επιτρέπεται η εκμίσθωση ακινήτου ή η παραχώρηση της χρήσης του σε τρίτους με αντάλλαγμα, με απλή γνωμοδότηση της επιτροπής του άρθρου 23, που απαρτίζεται από κρατικούς υπαλλήλους και συγκροτείται με απόφαση του Υπουργείου Οικονομικών και αφού ληφθεί υπόψη η βούληση του κυρίου, χωρίς να προβλέπεται, ωστόσο, κι η υποχρεωτική συναίνεσή του.

Κατά συνέπεια, πρόκειται για μια προβληματική διαδικασία, κατά τη γνώμη μας. Έχουμε σημαντικές αντιρρήσεις και επιφυλάξεις. Ξέρετε, η κατάσταση με το ξέπλυμα βρώμικου χρήματος δεν άλλαξε, ούτε με τις ευρωπαϊκές Oδηγίες, αυτές που είχε ενσωματώσει το 2018 ο ΣΥΡΙΖΑ, ούτε πρόκειται να αλλάξει με την παρούσα ρύθμιση, με τη διαχείριση των δεσμευμένων, που εισάγει η Νέα Δημοκρατία. Όμως, αυτές οι περιπτώσεις εγκληματικής δραστηριότητας δεν αναιρούν το βασικό, ότι τα μονοπώλια και το Κράτος τους παράγουν και αναπαράγουν τη νόμιμη και παράνομη κλεψιά -να το πω έτσι, στην απλή λαϊκή-, επειδή ακριβώς προστατεύει, αναπαράγει και βαθαίνει την πιο νόμιμη απ’ όλες, που είναι η κλοπή του ιδρώτα των εργαζομένων από μια χούφτα κεφαλαιοκράτες. Αποτελεί παραδοχή η παρούσα ρύθμιση για τη διαιώνιση και γιγάντωση του ξεπλύματος μαύρου χρήματος, διότι κυριαρχεί η ελεύθερη καπιταλιστική αγορά, η ανταγωνιστικότητα, η επιχειρηματικότητα, που στο όνομά της «πίνετε νερό» όλοι σας. Αυτά αποτελούν, όμως, το θερμοκήπιο της συγκέντρωσης και του ξεπλύματος του μαύρου χρήματος.

Επιτρέψτε μου να τοποθετηθώ για το τρίτο μέρος του νομοσχεδίου, που αφορά τη λήψη μέτρων εφαρμογής του Ευρωπαϊκού Κανονισμού, αναφορικά με τη θέσπιση του ευρωπαϊκού ατομικού συνταξιοδοτικού προϊόντος. Εμείς, ως Κ.Κ.Ε., έχουμε τοποθετηθεί και στο Ευρωπαϊκό Κοινοβούλιο και δημόσια. Το πανευρωπαϊκό ατομικό ασφαλιστικό προϊόν είναι η πανευρωπαϊκή ταφόπλακα στην κοινωνική ασφάλιση. Είναι κίνδυνος θάνατος, στην κυριολεξία, για τους εργαζόμενους και, ιδιαίτερα, για τους νέους. Η κοινωνική ασφάλιση ήταν και είναι ένα πολύ μεγάλο εμπόδιο στην κερδοφορία και ανταγωνιστικότητα του κεφαλαίου. Δηλαδή οι κατακτήσεις στις συντάξεις, στην υγεία και στη δημόσια κοινωνική ασφάλιση, κτλ. ισοπεδώνονται, στην κυριολεξία, ισοπεδώνονται. Εδώ, σε αυτήν την ισοπέδωση έχουν βάλει το χέρι τους διαχρονικά όλες οι Κυβερνήσεις, και της Νέας Δημοκρατίας και του ΣΥΡΙΖΑ και του ΠΑΣΟΚ.

Η περιγραφή του προγράμματος για το πανευρωπαϊκό ατομικό συνταξιοδοτικό προϊόν στην Κομισιόν, από το 2018 κιόλας, ήταν αποκαλυπτική για τις πραγματικές στοχεύσεις. Η ενίσχυση, αυτός ήταν ο στόχος και είναι, του τρίτου πυλώνα, του ιδιωτικού, της ασφάλισης, προς τέρψιν των ασφαλιστικών επιχειρήσεων και των Τραπεζών. Μάλιστα, είχε πει τότε η Κομισιόν ότι το πανευρωπαϊκό ατομικό συνταξιοδοτικό προϊόν υποστηρίζει τον στόχο της Ένωσης Κεφαλαιαγορών, που είναι η δημιουργία των κατάλληλων συνθηκών για την απελευθέρωση χρηματοδοτικών πόρων, ώστε να μπορεί να υπάρξει ροή από τους αποταμιευτές της Ευρώπης προς τις επιχειρήσεις της Ευρώπης.

Δεύτερον, το Κράτος και η εργοδοσία κάνουν με αυτόν τον τρόπο ένα πολύ γενναίο βήμα, για να απαλλαγούν από τις υποχρεώσεις τους προς το ασφαλιστικό σύστημα, κερδοσκοπώντας στις πλάτες των εργαζομένων.

Τρίτον, η ενοποίηση των συνταξιοδοτικών παροχών μέσα από ιδιωτικά πακέτα συνταξιοδότησης ευνοεί και την κινητικότητα στην εργασία, που είναι απαίτηση και ανάγκη του ευρωπαϊκού κεφαλαίου, για να εξασφαλίζει ανά πάσα στιγμή το ειδικευμένο ή ανειδίκευτο προσωπικό που έχει ανάγκη για την κερδοφορία του. Επομένως, με «ένα σμπάρο πολλά τρυγόνια» για το κεφάλαιο, που έχουν κάθε λόγο να πανηγυρίζουν γι’ αυτό κι η Νέα Δημοκρατία κι ο ΣΥΡΙΖΑ και το ΠΑΣΟΚ για αυτά τα προϊόντα, που πλασάρει η Κομισιόν, η Ευρωπαϊκή Ένωση.

Στην ουσία, δηλαδή, με την εφαρμογή στην Ελλάδα της Οδηγίας, το δικαίωμα στη σύνταξη μετατρέπεται από συλλογικό κοινωνικό δικαίωμα σε ατομικό και αποτελεί την εκκίνηση μιας νέας κούρσας κερδών, δισεκατομμυρίων ευρώ για τους ασφαλιστικούς ομίλους, με την αξία των εισφορών των νέων ασφαλισμένων, που θα βάλουν στο χέρι τα επόμενα χρόνια, που ξεπερνάει τα 75 δισεκατομμύρια ευρώ στην Ευρωπαϊκή Ένωση. Άλλωστε, οι εξαγγελίες της ίδιας της Κυβέρνησης, της παρούσας Κυβέρνησης, προβλέπουν αναβαθμισμένο ρόλο για τις ιδιωτικές ασφαλιστικές, και συμπράξεις δημόσιου - ιδιωτικού τομέα, στο πλαίσιο της γενίκευσης της εμπορευματοποίησης της υγείας και περικοπών κρατικών δαπανών.

Είναι, λοιπόν, καθαρή ιδιωτική ασφάλιση αυτός ο Ευρωπαϊκός Κανονισμός, συμπλήρωμα σε κρατικές συντάξεις πείνας, για δουλειά θανάτου με ενεργό γήρανση, αν, βέβαια, μείνει, για να επενδύσουν με τσακισμένους μισθούς. Κατά την άποψη όλων αυτών, θα πρέπει να υπάρξει συναγερμός και για αυτό το ζήτημα, όπως και για όλα τα άλλα, για τους εργαζόμενους, είτε πρόκειται για παλιούς, είτε για νέους. Και νομίζω ότι πρέπει να υπάρξει απάντηση σε αυτό το πραγματικό μέτωπο, μαύρο θα το χαρακτήριζα, νεοφιλελεύθερων σοσιαλδημοκρατών, που κρύβουν επιμελώς και πολύ επιτηδευμένα την ταύτιση τους. Αυτό που χρειάζεται είναι ένας πραγματικός αγώνας, ταξικός αγώνας, -επιτρέψτε μου τη φράση- και ενίσχυση του Κομμουνιστικού Κόμματος Ελλάδας στις επερχόμενες εκλογές, που είναι η μόνη εγγύηση για την ανατροπή αυτής της πολιτικής που επιχειρείται σε βάρος των εργαζομένων.

Εν κατακλείδι, κύριε Πρόεδρε, από τα παραπάνω συνάγεται το συμπέρασμα ότι το νομοσχέδιο κινείται σε αντιλαϊκή κατεύθυνση και γι’ αυτό το Κομμουνιστικό Κόμμα Ελλάδας το καταψηφίζει επί της αρχής.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε τον κύριο Συντυχάκη. Περνάμε στον Ειδικό Αγορητή της Ελληνικής Λύσης, τον κ. Βιλιάρδο.

Έχετε το λόγο κύριε Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Κύριε Υπουργέ, επιτρέψτε μας να ξεκινήσουμε από δύο ερωτήματα, ενώ αμέσως μετά θα αναφερθούμε στο νομοσχέδιο.

Το πρώτο είναι, γιατί καθυστερεί τόσο πολύ ο φορέας απόκτησης και επαναμίσθωσης ακινήτων, ο οποίος θα αγόραζε την πρώτη κατοικία των ευάλωτων οφειλετών και θα τους τη μίσθωνε για 12 χρόνια, έτσι ώστε να αποτραπούν οι εξώσεις. Όπως είχε ψηφιστεί δε, ο οφειλέτης θα μπορεί να την επαναγοράσει στο τέλος των 12 ετών, κατά τη διάρκεια των οποίων θα λαμβάνει επίδομα ενοικίου από το Δημόσιο, για να μπορεί να ανταπεξέρχεται με τα έξοδά του. Εδώ, πρόκειται για μία υποχρέωση που αναλάβατε με το Πτωχευτικό Νόμο και δεν την εκπληρώσατε. Οπότε, είναι αδιανόητο να περιμένετε να εκπληρώνουν τις υποχρεώσεις τους οι πολίτες, όταν εσείς δεν το κάνετε.

Από την άλλη πλευρά, όπως ενημερωθήκαμε, η Κύπρος έχει ήδη ιδρύσει τον δικό της αντίστοιχο φορέα, με κρατικά κεφάλαια και σε συνεννόηση με την Ευρωπαϊκή Ένωση, όσον αφορά τη συμβατότητα του με τους κανόνες του ανταγωνισμού. Εσείς, αντίθετα, παρά το ότι ισχυρίζεστε πως η οικονομία μας είναι σε εξαιρετική κατάσταση, περιμένετε να ιδρυθεί ο φορέας από ιδιώτες. Κάτι που, μάλλον, δεν πρόκειται να συμβεί ποτέ, αφού οι ιδιώτες έχουν μια εντελώς άλλη άποψη για την υγεία της οικονομίας μας.

Επιστρέφοντας στο κυπριακό μοντέλο, αφορά ακίνητα αξίας έως 250.000 ευρώ, ενώ ο οφειλέτης καταβάλει ενοίκιο για 14 χρόνια και έχει δικαίωμα επαναγοράς σε 5 χρόνια. Εάν, δε, ο αρχικός δανειολήπτης είναι άνω των 65 ετών, μπορεί να παραμένει στο ακίνητο εφ’ όρου ζωής, κάτι που δεν υπάρχει στον δικό σας νόμο.

Η ερώτηση, λοιπόν, είναι πότε υπολογίζετε να ιδρυθεί ο φορέας; Τι προβλέπεται εάν δεν ιδρυθεί; Και γιατί δεν υιοθετείτε το κυπριακό μοντέλο, αφού είναι εγκεκριμένο από την Ευρωπαϊκή Ένωση και θα συμβάλει, σε κάποιο βαθμό, στην επίλυση του κοινωνικού μας προβλήματος;

Το δεύτερο ερώτημα αφορά το ακίνητο στην οδό Φιδιού 8, το οποίο -λέγεται πως- εκτιμήθηκε από το Υπουργείο σας μόλις για 312.000 και πουλήθηκε έναντι 510.000, όταν έχει αντικειμενική αξία 2 εκατομμύρια και εμπορική 4,4 εκατομμύρια από πολύ σοβαρούς εκτιμητές της αγοράς. Ισχύει; Εάν ναι, υπάρχουν και άλλες τέτοιες εκτιμήσεις του Υπουργείου σας και τι σχεδιάζετε να κάνετε; Δεν πρόκειται, αν μη τι άλλο, για ένα πολύ σοβαρό πλήγμα στην αξιοπιστία σας;

Συνεχίζοντας, το νομοσχέδιο έχουμε την εντύπωση πως το είδος του έχει σχέση με τη χρηματοοικονομική αστάθεια που εμφανίστηκε στη Δύση, στην Ευρώπη και στις Ηνωμένες Πολιτείες από την κατάρρευση Τραπεζών, αν και για άλλους λόγους στην κάθε μια περιοχή. Δυστυχώς, πρόκειται για ένα επαναλαμβανόμενο φαινόμενο, που δεν θεραπεύτηκε μετά την κρίση του 2008, αλλά, αντίθετα, μεγεθύνθηκε η ποσότητα του χρήματος και η μόχλευση.

Ενδεικτικά, η Lehman Brothers χρεοκόπησε με μόχλευση περίπου 1 προς 33, όταν η Deutsche Bank έφτασε να έχει μόχλευση στα παράγωγα 1 προς 100. Γεγονότα που σημαίνουν πως είμαστε αντιμέτωποι με ένα «χάρτινο πύργο», ο οποίος μπορεί ανά πάσα στιγμή να καταρρεύσει, εάν συμπαρασύρει κάποιες εταιρείες και προκληθεί το γνωστό φαινόμενο του «ντόμινο». Δυστυχώς, σήμερα, λόγω της επεκτατικής νομισματικής πολιτικής και δημοσιονομικής, βέβαια, τόσων ετών, κάποιες Τράπεζες και εταιρείες δεν είναι πια μόνο πολύ μεγάλες, για να χρεοκοπήσουν, αλλά οι πλέον πολύ μεγάλες, για να διασωθούν από τα υπερχρεωμένα Κράτη και νοικοκυριά.

Εύλογα, λοιπόν, δεν μας καθησυχάζουν οι δηλώσεις για το ελληνικό τραπεζικό σύστημα, πόσω μάλλον με δεδομένη την υπερχρέωση της χώρας μας. Εν προκειμένω, ναι μεν το χρέος μας είναι ελάχιστα διαπραγματεύσιμο, αλλά δεν παύει να υπάρχει μεγάλη έκθεση των Τραπεζών, όπως, επίσης, ο αναβαλλόμενος φόρος στα κεφάλαιά τους. Η οποιαδήποτε αναταραχή, λοιπόν, μπορεί να τους προκαλέσει κεφαλαιακά προβλήματα, ενώ οι οίκοι μπορούν ανά πάσα στιγμή να αλλάξουν τις αξιολογήσεις τους. Επομένως, χρειάζεται μεγάλη προσοχή, καθόλου μεγάλα λόγια και εφησυχασμός.

Θεωρούμε δε μεγάλο λάθος το χθεσινό βραχυπρόθεσμο δανεισμό, με πενταετή ομόλογα και με το υπέρογκο επιτόκιο του 3,92%, αφού κάτι τέτοιο οδήγησε στη λανθασμένη δομή του χρέους μας, που είχε ως αποτέλεσμα την αδυναμία πληρωμών το 2010. Βέβαια, δεν πρέπει να ξεχάσουμε, εδώ, το πως είμαστε η μοναδική χώρα που χρεοκόπησε με γεμάτα τα ταμεία των οργανισμών του Δημοσίου, με τα οποία αργότερα δημιουργήθηκε το μαξιλάρι μαζί με το δάνειο του ESM.

Στα περιεχόμενα του νομοσχεδίου, το Πρώτο Μέρος αφορά τη διαχείριση των δεσμευμένων περιουσιακών στοιχείων που προέρχονται από εγκληματικές δραστηριότητες, υπό την εποπτεία ενός φορέα, καθώς, επίσης, μέσω της δημιουργίας ενός ηλεκτρονικού μητρώου, του Κεντρικού Μητρώου Διαχείρισης Δεσμευμένων, Κατασχεμένων και Δημευμένων Περιουσιακών Στοιχείων, σύμφωνα με τις επιταγές της Οδηγίας 2014/42/ΕΕ.

Το Δεύτερο Μέρος αφορά την εφαρμογή του Κανονισμού 2021/23 του Ευρωπαϊκού Κοινοβουλίου και του Συμβουλίου της 16ης Δεκεμβρίου του 2020, σχετικά με το πλαίσιο για την ανάκαμψη και την εξυγίανση κεντρικών αντισυμβαλλόμενων, τροποποιώντας προηγούμενες Οδηγίες.

Στο Τρίτο Μέρος έχουμε τη θέσπιση του πανευρωπαϊκού ατομικού συνταξιοδοτικού προϊόντος (PEPP), ως εφαρμογή του Κανονισμού 2019/1238, επίσης, του Ευρωπαϊκού Κοινοβουλίου.

Τέλος, το Τέταρτο Μέρος περιλαμβάνει διάφορες τροπολογίες, σχετικές με τα θέματα αυτά, όπως το Επικουρικό Κεφάλαιο Ασφαλειών και το Κεντρικό Μητρώο Πιστώσεων.

Ξεκινώντας από το Πρώτο Μέρος, ως φορέας διαχείρισης ορίζεται η Γενική Διεύθυνση του ΣΔΟΕ. Εν προκειμένω, δεν είναι καθαρό πώς και πού ακριβώς αξιολογούνται τα δεσμευμένα και δημευμένα περιουσιακά στοιχεία, ενώ θα θέλαμε να ρωτήσουμε ποιοι θεωρούνται κοινωνικοί στόχοι για τους οποίους μπορούν να αξιοποιηθούν τα συγκεκριμένα περιουσιακά στοιχεία.

Ακόμη πιο προβληματικό, εάν όχι εξοργιστικό, είναι το γεγονός ότι τα ακίνητα θα μπορεί να τα διαχειρίζεται η ΕΤΑΔ του Υπερταμείου, η οποία δεν ανήκει στο Κράτος, ενώ της έχουν μεταφερθεί πολλά ακίνητα του Δημοσίου, σχεδόν όλα, χωρίς αποτίμηση και χωρίς καταγραφή. Εκτός αυτού, τα χρήματα θα διατηρούνται σε δεσμευμένο έντοκο καταθετικό λογαριασμό στο Ταμείο Παρακαταθηκών και Δανείων, ενώ το επιτόκιο πρέπει να καθορίζεται ρητά στο νόμο, για παράδειγμα το 10ετές ομόλογο ή οτιδήποτε άλλο, κι όχι με απόφαση του Υπουργού Οικονομικών ελεύθερα και ανέλεγκτα, όπως φαίνεται από την παράγραφο 7 του άρθρου 24.

Επιπλέον, καθορίζεται η διαδικασία απόδοσης των ποσών που επιστρέφονται στους δικαιούχους έντοκα σε εκτέλεση σχετικής δικαστικής απόφασης περί απόδοσης δεσμευμένων περιουσιακών στοιχείων, που εκποιήθηκαν ή αξιοποιήθηκαν κατά το στάδιο της δέσμευσης ή κατάσχεσής τους, εφόσον δεν υφίστανται εκκρεμείς αξιώσεις τρίτων και αφού λάβει χώρα εκκαθάριση με επιμέλεια του φορέα διαχείρισης.

Πρότασή μας εδώ είναι, να προκρίνεται η αποζημίωση των τυχόν θυμάτων από τις εγκληματικές δραστηριότητες με ρητή νομοθετική πρόβλεψη, οπότε να ακολουθεί η δυνατότητα εκποίησης και διάθεσης των δημευμένων για κοινωφελείς σκοπούς. Έτσι, θα είναι δυνατή η πραγματική αποζημίωση των θυμάτων, που σε πολλές περιπτώσεις δεν μπορούν καν να λάβουν τις επιδικασθείσες υπέρ τους αστικές αξιώσεις, ακόμη κι όταν είναι αμετάκλητες λόγω μη ύπαρξης περιουσίας των δραστών, ειδικά δε εάν μέρος αυτής της περιουσίας έχει αναλωθεί σε έξοδα διαχείρισης, όπως συμβαίνει πάρα πολύ συχνά.

Για όλα τα παραπάνω, όμως, δεν υπάρχει καμία κοστολόγηση από το Γενικό Λογιστήριο, τόσο για οργανωτικά θέματα, όπως, για παράδειγμα, του Κεντρικού Μητρώου, όσο και για τη διαχείριση δεσμευμένων, που θα έπρεπε να υπάρχει.

Επίσης, για τη διαχείριση από την ΕΤΑΔ, όπου θα έπρεπε τουλάχιστον να είχαμε κάποια ενδεικτική τιμολόγηση, όπως τα τέλη ως ποσοστό της αξίας των ακινήτων κλπ.. Διαφορετικά, θα έχουμε κι εδώ το γνωστό, «πάμε και όπου βγει», ενώ, φυσικά, δεν συμφωνούμε με τη διαχείριση από το Υπερταμείο των ξένων.

Στο Δεύτερο Μέρος τώρα, που αφορά τους αντισυμβαλλομένους και την Ενωσιακή Οδηγία, διαπιστώσαμε πως έχουν μεταφερθεί πολύ λίγα από τα άρθρα της. Συγκεκριμένα, το εισαγωγικό 3 και μετά αυτά που αφορούν κυρώσεις, 82, 83, 85, 89, 90, 92, 93, στα άρθρα 30 έως 39, ενώ μετά υπάρχουν στα άρθρα 40 και 44 τροπολογίες σε άλλους σχετικούς νόμους. Δηλαδή, λείπουν όλα τα άρθρα της Οδηγίας σχετικά με την κατάρτιση των σχεδίων εξυγίανσης των αντισυμβαλλομένων, όπου, παρεμπιπτόντως, σε περιόδους κρίσης γνωρίζουμε ότι καταλήγουν στον κάλαθο των αχρήστων, όπως συνέβη με την Credit Suisse, που είχε περάσει με επιτυχία τα stress tests.

Τέλος, ως αρχή εξυγίανσης ορίζεται η Επιτροπή Κεφαλαιαγοράς, χωρίς να γνωρίζουμε, εάν έχει τη σχετική στελέχωση, ενώ δεν παρέχονται στοιχεία για την περαιτέρω στελέχωσή της από το Γενικό Λογιστήριο, ούτε ενδεχόμενα έξοδα της διαδικασίας, όλα δωρεάν θα γίνουν. Σε κάθε περίπτωση, το παρόν θέμα της πτώχευσης και εξυγίανσης κεντρικών αντισυμβαλλομένων είναι εξαιρετικά σημαντικό, ενώ αφορά την αντιμετώπιση του ενδεχόμενου πτώχευσης ενός κεντρικού αντισυμβαλλομένου, όπου λαμβάνεται υπόψιν και η διασυνδεσιμότητα με το χρηματοπιστωτικό σύστημα.

Εν προκειμένω θα αναφερθούμε στις επόμενες συνεδριάσεις της Επιτροπής, εκφράζοντας εδώ την απορία μας, σχετικά με το πώς μπορεί να γίνει μια ουσιώδης διαχείριση, όταν δεν υπάρχει τραπεζική ενοποίηση στην Ευρωπαϊκή Ένωση, ενώ ο ESM είναι πολύ μικρός για τα μεγέθη των αγορών. Στην Ελλάδα, πάντως, έχουμε λίγους αντισυμβαλλομένoυς στην αγορά παραγώγων, όπως θα καταθέσουμε στα Πρακτικά, οι οποίοι, όμως, σχετίζονται με τις συστημικές Τράπεζες, που εισάγουν ανασφάλεια σε ολόκληρη την οικονομία μας.

Συνεχίζοντας με το Τρίτο Μέρος, με την ευρωπαϊκή σύνταξη, πρόκειται, αν καταλαβαίνουμε καλά, για ένα εθελοντικό πρόγραμμα σε επίπεδο Ευρωπαϊκής Ένωσης, όχι για υποχρεωτικό, το οποίο δίνει τη δυνατότητα στους πολίτες να αποταμιεύουν για τη συνταξιοδότησή τους μέσω ενός ευρέος φάσματος χρηματοπιστωτικών ιδρυμάτων σε ολόκληρη την Ευρωπαϊκή Ένωση, τα οποία θα είναι σε θέση να το προσφέρουν.

Ορίζονται οι εξουσίες των αρμόδιων αρχών για την εποπτεία των παροχών διανομέων PEPP, καθώς, επίσης, για την εκτέλεση των σχετικών καθηκόντων που προβλέπονται από τον Κανονισμό 2019/1238 για τους παρόχους διανομής PEPP. Οι πάροχοι αυτοί πρέπει να συμμορφώνονται με τις κατευθυντήριες γραμμές, με τις συστάσεις και τα πρότυπα που εκδίδονται από την Ευρωπαϊκή Αρχή Ασφαλίσεων και Επαγγελματικών Συντάξεων, ενώ εισάγεται, επιπλέον, η δυνατότητα επιβολής κυρώσεων. Θα αναφερθούμε αναλυτικά εδώ στη συζήτηση επί των άρθρων, κυρίως στους ενδεχόμενους κινδύνους και υποχρεώσεις, αφού κι εδώ δεν υπάρχει καμία αναφορά από το Γενικό Λογιστήριο. Πουθενά δεν υπάρχει.

Τέλος, στο Τέταρτο μέρος υπάρχουν διάφορες τροπολογίες, όπου επαναπροσδιορίζεται το ανώτατο όριο της αποζημίωσης που καταβάλλει το επικουρικό κεφάλαιο ασφάλισης ευθύνης από ατυχήματα αυτοκινήτων. Δίνεται εξουσιοδότηση του επικουρικού κεφαλαίου για σύναψη συμφωνιών με τους οργανισμούς αποζημίωσης άλλων Κρατών-Μελών κλπ..

Εν προκειμένω, θεωρούμε πως το Μέρος αυτό υπερβαίνει τις εξουσίες μιας δημοκρατίας και ενδεχομένως είναι αντισυνταγματικό, ενώ δεν είναι λίγες οι περιπτώσεις που διαπιστώνεται ασυδοσία από τις Τράπεζες και τα στελέχη τους, ειδικά με το νέο πτωχευτικό δίκαιο, ενώ η γραφειοκρατία, η ταλαιπωρία και οι προμήθειες τους έχουν αυξηθεί, παρά τη ψηφιοποίηση και το κλείσιμο των καταστημάτων.

Κλείνοντας, θα ήθελα κι εγώ, με τη σειρά μου, να δώσω συγχαρητήρια στον Πρόεδρο της Επιτροπής μας για τη σωστή λειτουργία της όλα αυτά τα χρόνια, καθώς και να ευχηθώ καλή επιτυχία στις εκλογές σε όλους τους συναδέλφους.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ κ. Βιλιάρδο.

Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κ. Πρόεδρε.

Κύριε Υπουργέ, να ξεκινήσω πάλι από εσάς. Θα ήθελα, παρακαλώ, στη σελίδα 38 του σχεδίου νόμου το Μέρος Γ΄ να διορθωθεί και να γίνει Μέρος Δ΄. Είναι μετά το άρθρο 56 και πριν το άρθρο 57, διότι το Μέρος Γ΄ ξεκινάει από το άρθρο 46.

Η Δημόσια Διοίκηση όσο εξαρτάται από την εκάστοτε Κυβέρνηση, υπάρχει τότε δυνατότητα κάλυψης για ορισμένους, προφανώς, ημετέρους. Πώς θα διασφαλίσουμε τη νομιμότητα των ενεργειών των υπαλλήλων των ελεγκτικών φορέων, όταν δεν υπάρχει σαφής διαχωρισμός των εξουσιών; Εισάγετε και αυτό το σχέδιο νόμου με έναν καταιγιστικό ρυθμό και ταχύτατες διαδικασίες, που παραπέμπουν σε Μνημόνια. Εμείς, ως ΜέΡΑ25, υποστηρίζουμε ότι βρισκόμαστε πάντα σε Μνημόνια και θα έρθουν ακόμη και χειρότερα.

Το όλο πλαίσιο του σχεδίου νόμου στηρίζεται στην ηλεκτρονικοποίηση. Και το ερώτημα που τίθεται είναι, ποιος ελέγχει τα δίκτυα, το λογισμικό, τις πλατφόρμες αυτές στον ψηφιακό μας κόσμο; Πάντως, όχι το Ελληνικό Δημόσιο, όπως θα όφειλε να είναι.

Για το Μέρος Α΄. Αναφέρεται σε περιουσιακά στοιχεία που προέρχονται από εγκληματικές δραστηριότητες. Θα κάνω μία γενικότερη τοποθέτηση, μακροοικονομικότερη. Άρση τραπεζικού απορρήτου ζήτησαν και πέτυχαν οι Ηνωμένες Πολιτείες της Αμερικής από την Ελβετία, πριν μερικά χρόνια. Άρση του τραπεζικού απορρήτου, του ελβετικού. Σήμερα, βλέπουμε τη συνέχεια και την κατάρρευση της δεύτερης μεγαλύτερης ελβετικής Τράπεζας, της Credit Suisse. Πόσα είναι τα μαύρα χρήματα που είναι κατατεθειμένα στις ελβετικές Τράπεζες από Έλληνες πολίτες;

Στο Δεύτερο Μέρος αναφέρεται η ομαλή λειτουργία του χρήματος των χρηματοπιστωτικών αγορών. Οι Τράπεζες, όχι μόνο οι ελληνικές, αλλά όλης της Ευρωζώνης είναι σχεδιασμένες στη βάση ενός μοντέλου που τις καθιστά μη ασφαλείς. Από το 2008 και μετά, με το «σκάσιμο» της χρηματοπιστωτικής κρίσης οι κεντρικές Τράπεζες των G7 τι ποσά πήραν; Δυσθεώρητους πακτωλούς χρημάτων, 35 τρισεκατομμύρια δολάρια, για να διασωθούν και, ταυτόχρονα, επιβλήθηκε ακραία λιτότητα στους πολίτες παντού. Αποτέλεσμα της ακραίας λιτότητας είναι να μειωθεί δραστικά η αγοραστική δύναμη των πολιτών, να συμπιεστούν η ζήτηση και οι επενδύσεις.

Αυτός ο τριπλός συνδυασμός ακραίας και τεράστιας ρευστότητας, χαμηλών επενδύσεων και αρνητικών επιτοκίων έχει ως αποτέλεσμα ακριβώς το αντίθετο από αυτό που αναφέρεται στο Μέρος Β΄ του σημερινού σχεδίου νόμου, στην ομαλή λειτουργία των χρηματοπιστωτικών αγορών. Ήταν, πραγματικά, θλιβερή η εικόνα του Προέδρου των Ηνωμένων Πολιτειών, όταν ερωτηθείς για την τραπεζική κρίση στις Ηνωμένες Πολιτείες, πρόσφατα με την Τράπεζα που κατέρρευσε στο Silicon Valley, άνοιξε την πόρτα και έφυγε από το δωμάτιο, αφήνοντας τους πάντες σύξυλους. Αποτελεί αυτό μια ακόμη τρανή ένδειξη της κατάστασης στην οποία βρισκόμαστε.

Ή να θυμηθούμε το παρελθόν; Όταν η κυρία Yellen και οι συν αυτή στην Αμερικανική Κεντρική Τράπεζα μας καθησύχαζαν πως δε διαφαίνεται κρίση στον ορίζοντα και οι εταιρείες αξιολόγησης μοίραζαν “AAA” σε ήδη χρεοκοπημένα χρηματοπιστωτικά ιδρύματα. Μόλις τρεις μέρες πριν την κατάρρευση της Τράπεζας στο Silicon Valley, η Moody’s και οι άλλες εταιρείες αξιολόγησης έδιναν τις πληρωμένες διαπιστεύσεις τους για το αξιόχρεο αυτής της Τράπεζας. Αυτό δε λέγεται ομαλή λειτουργία των χρηματοπιστωτικών αγορών.

Υπάρχει ένα «ντόμινο», μια γενικευμένη χρηματοπιστωτική κρίση, θα παγώσει δάνεια και καταθέσεις, θα παγώσει την κατανάλωση και, ουσιαστικά, την οικονομική δραστηριότητα. Εμείς είμαστε ο πλέον αδύναμος κρίκος όλης αυτής της αλυσίδας. Βλέπουμε, τώρα, ότι για τη διάσωση της Credit Suisse το ελβετικό κράτος έβαλε 10 δισεκατομμύρια ευρώ και άλλα 108 δισεκατομμύρια η Κεντρική Τράπεζα της Ελβετίας. Οι Ελβετοί πολίτες ξεσηκώθηκαν. Το ίδιο είδαμε και βλέπουμε κι εδώ, στην Ελλάδα, το πιο υπερχρεωμένο Κράτος της Ευρωπαϊκής Ένωσης, ανακεφαλαιοποίηση πτωχευμένων Τραπεζών με χρήματα του Δημοσίου, των Ελλήνων πολιτών.

Η πρότασή μας, του ΜέΡΑ25, για να παραμείνουν ασφαλείς οι καταθέσεις των Ελλήνων καταθετών, είναι η Ευρωπαϊκή Κεντρική Τράπεζα να διαθέσει ένα ψηφιακό λογαριασμό σε κάθε ευρωπαίο πολίτη, για να μπορεί να μεταφέρει τα χρήματά του σε αυτόν. Τότε, θα υπήρχε ασφάλεια, γιατί η Ευρωπαϊκή Κεντρική Τράπεζα θα είχε υποκαταστήσει το μονοπώλιο του καρτέλ των μόνιμα υπό πτώχευση Τραπεζών.

Η Credit Suisse, με ισολογισμό 530 δισεκατομμύρια ελβετικά φράγκα, είχε διπλάσιο μέγεθος από τη Lehman Brothers, για να καταλάβουμε τα μεγέθη. Από το 2020 και μετά, άρχισαν να «σκάνε» τα σκάνδαλα με την Τράπεζα αυτή στην Ελβετία. Η UBS, με την εξαγορά της, μετατρέπεται σε μία Τράπεζα των 1,7 τρισεκατομμυρίων δολαρίων, δηλαδή διπλάσιο του μεγέθους του ΑΕΠ της Ελβετίας. Βλέπουμε, λοιπόν, ότι μία χώρα, όπως η Ελβετία, από χώρα με Τράπεζες η UBS γίνεται μια Τράπεζα με χώρα δικιά της και η αξιοπιστία της Ελβετίας, ως θησαυροφυλάκιο του ευρωπαϊκού και παγκόσμιου μαύρου χρήματος και διαχειριστής του, κλονίστηκε. Όπως και με την αμφισβήτηση ως νόμιμο καταφύγιο αυτών των χρημάτων.

Το Μέρος Τρίτο αναφέρεται στη θέσπιση πανευρωπαϊκού ατομικού συνταξιοδοτικού προϊόντος, τo pan-European Personal Pension Product, PEPP. Η θεσμοθέτηση διατάξεων για την εφαρμογή του Κανονισμού της Ευρωπαϊκής Ένωσης 2019/1238, που αφορά τη θέσπιση του λεγόμενου «Πανευρωπαϊκού Ατομικού Συνταξιοδοτικού Προγράμματος», θα πρέπει να υπογραμμίσουμε ότι συνιστά ένα ακόμη βαρύτατο πλήγμα στην κοινωνική ασφάλιση με αρνητικές μεσοπρόθεσμες και μακροπρόθεσμες επιπτώσεις στα συνταξιοδοτικά δικαιώματα, ιδιαιτέρως των νεότερων γενεών.

Πρόκειται για ένα ακόμη βήμα ή, μάλλον, άλμα προς την απαλλαγή της υποχρέωσης του Κράτους να μεριμνά και, παράλληλα, προς την αποστέρηση των εργαζομένων από το δικαίωμά τους σε αξιοπρεπή σύνταξη. Η υποχρέωση του Κράτους μετατρέπεται σε ατομική ευθύνη του κάθε εργαζόμενου.

Πρόκειται για περαιτέρω ιδιωτικοποίηση της ασφάλισης παρά συντάξεων, που θα συνιστούν συμπλήρωμα στις ισχνές συντάξεις που θα παρέχει το Κράτος. Ο εργαζόμενος γίνεται καταναλωτής και επενδυτής με ό,τι δήθεν θα περισσεύει από το μισθό του και, προφανώς, στην Ελλάδα δεν περισσεύει τίποτα, χωρίς καμία εγγύηση ότι κάποτε θα πρέπει να πάρει τα χρήματά του πίσω, αφού οι δήθεν επενδύσεις του κάθε πολίτη θα πηγαίνουν στον τζόγο των χρηματιστηρίων.

Ένα ακόμη δώρο των ευρωπαϊκών κυβερνήσεων στους ολιγάρχες, ένα ακόμη πεδίο κερδοσκοπίας και προσοδοφορίας για τραπεζίτες και ιδιωτικούς ασφαλιστικούς κολοσσούς, αποτελεί μια ωρολογιακή βόμβα στα θεμέλια των συντάξεων της κοινωνικής ασφάλισης.

Κύριε Πρόεδρε, βλέπω ότι ο χρόνος τελειώνει, οπότε στην επόμενη συνεδρίαση θα τοποθετηθώ περαιτέρω αναλυτικότερα.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς, κ. Λογιάδη. Έχει ζητήσει το λόγο ο συνάδελφος, κ. Κουρουμπλής.

Κύριε Κουρουμπλή, έχετε το λόγο. Καλησπέρα από την Επιτροπή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Καλησπέρα.

Κύριε Πρόεδρε, είμαι πολύ θυμωμένος, ειλικρινά, με αυτό που εισπράττω καθημερινά από τη συμπεριφορά του τραπεζικού συστήματος στους Έλληνες πολίτες. Κάτι πρέπει να κάνει το Κράτος. Ως πολιτικό σύστημα -το λέω, δεν το λέω ως αντιπολιτευτική διάθεση στην Κυβέρνηση. Αυτό είναι εξευτελιστικό -επιτρέψτε μου την έκφραση. Είναι εξευτελιστικός ο τρόπος. Είναι προσβλητικός στην αξιοπρέπεια των ανθρώπων, ο τρόπος που συμπεριφέρεται το τραπεζικό σύστημα στους πολίτες που πλήρωσαν τέσσερις ανακεφαλαιοποιήσεις, για να κρατήσουν τις Τράπεζες όρθιες από τα λάθη, τα κόλπα και τις λωποδυσίες των «Golden Boys» κάθε εποχής και κάθε περιόδου. Δηλαδή, τι πρέπει να πει κάποιος Βουλευτής, για να εκφράσει αυτό που βιώνει ο ελληνικός λαός;

Εχθές, κ. Πρόεδρε, -και το λέω για να μην πει κανείς ότι «το λέω για να το πω»- συνέβη σε αυτές τις μέρες σε δύο συνεργάτες μου. Σε συνεργάτες μου, κ. Πρόεδρε. Φανταστείτε τι γίνεται στον κόσμο. Έκαναν ρύθμιση του χρέους τους, πλήρωσαν, εξόφλησαν και, ξαφνικά, τους παίρνουν τηλέφωνο και τους ζητάνε χρήματα. Τι πρέπει να κάνουν αυτοί οι άνθρωποι; Δεν μπορούν να βρουν επαφή. «Στείλτε e-mail και θα σας απαντήσουμε εμείς με mail». Είναι πράγματα τα οποία ούτε στην Ουγκάντα δε φαντάζομαι να γίνονται. Κάτι πρέπει να κάνει το Υπουργείο.

Να πω για τις καταχρηστικές χρεώσεις; Κύριε Πρόεδρε, θα πληρώσουν φόρο υπερκερδών οι Τράπεζες; Έχω δικαίωμα, ως Βουλευτής του ελληνικού λαού, εκλεγμένος, να ρωτώ, έστω κι αν θεωρεί ο κ. Υπουργός ότι αυτά που ρωτώ είναι αφελή. Οφείλει να μου απαντήσει. Έχουν υποχρέωση; Θα ελέγξει, θα φορολογήσει το Κράτος τα υπερκέρδη των Τραπεζών; Γιατί έχουμε υπερκέρδη. Δε θα πω για τον αναλογικό φόρο, θα μιλήσω για αυτόν άλλη φορά.

Κύριε Πρόεδρε, δυστυχώς, ο Άρειος Πάγος, με την περίφημη απόφασή του, όχι δεν ανέστειλε τους πλειστηριασμούς της πρώτης κατοικίας μέχρι ένα όριο μέτρων -να μην παρεξηγηθώ–, αλλά, δυστυχώς, δεν έκανε καμία αναφορά στη φορολόγηση μεταβίβασης. Δεν λέω «εισοδήματος», για να σας προλάβω να μη μου πείτε ότι «ξέρετε, έχουν έδρα αλλού». Που κι αυτό είναι ένα θέμα που κάποια στιγμή πρέπει να συζητηθεί, αλλά φορολόγηση μεταβίβασης δεν πρέπει να πληρώσουν αυτοί οι κύριοι; Πως το προσεγγίζει η Κυβέρνηση;

Όπως, κ. Πρόεδρε και το ζήτημα ονομαστικοποίησης των μετοχών και των μετόχων. Διότι εδώ κυκλοφορεί, κ. Πρόεδρε, -και πάλι το πολιτικό σύστημα είναι εκτεθειμένο και θα είναι εκτεθειμένο- ότι υπάρχουν μεγάλοι οφειλέτες, οι οποίοι άφησαν τα δάνειά τους να οδηγηθούν σε «κόκκινα δάνεια» και έρχονται μετά μέσα από διάφορα Funds και τα αγοράζουν «μπιλ μπαρά». Από αυτήν τη «σκιά» που πλανάται πάνω στο πολιτικό σύστημα και την Κυβέρνηση πρωτίστως, πως θα απαλλαγεί η πολιτική ζωή; Για να μην πείτε ότι το λέω «ασκώντας άδικη κριτική».

Γιατί, δηλαδή, δεν μπορεί, σήμερα, να βρεθεί ένας κοινός τόπος από το πολιτικό σύστημα να προστατεύσουμε και την πρώτη κατοικία μέχρι ενός ορίου μέτρων και, κυρίως, κ. Πρόεδρε, να υποχρεώσουμε τα Funds και τους Servicers να ονομαστικοποιήσουν τις μετοχές και τους μετόχους. Είμαστε μία χώρα που δεν είναι η Ολλανδία. Είμαστε εδώ που είμαστε και ξέρουν πολύ καλά τι προβλήματα έχουμε από Ανατολάς. Ξέρουμε καλά, κ. Πρόεδρε, αυτή η περιουσία των 730.000 ακινήτων σε τίνος χέρια περνάει; Ξέρουμε καλά τι θα γίνει με τις αγροτικές εκτάσεις; Στην Κρήτη, αύριο, έχουν συλλαλητήριο. Κι αν ξεσηκωθεί η Κρήτη, θα βρεθεί η Κυβέρνηση σε πολύ δεινή θέση, κύριοι Υπουργοί.

Ξέρουμε καλά στο Αιγαίο σε τι χέρια θα περάσουν αυτές οι περιουσίες; Αυτό δεν μας απασχολεί; Δηλαδή, κύριοι Υπουργοί, τα «μπινελίκια» ειπώθηκαν, για να ειπωθούν; Αυτή η ασυδοσία, η απληστία και η προσβολή, με την οποία λειτουργεί το τραπεζικό σύστημα;Δε θέλω να σας πω παραδείγματα, κ. Πρόεδρε, που είναι προκλητικά. Υπάλληλος μόνιμος του Υπουργείου Πολιτισμού 20 χρόνια με εισόδημα 2.000 το μήνα, με ακίνητο 140 τ.μ., για να μπει στο «ΕΞΟΙΚΟΝΟΜΩ», ζήτησε 11.000€ δάνειο.

Κύριε Πρόεδρε, απευθύνομαι σε εσάς, γιατί είστε ένας άνθρωπος εχέφρων. Ζήτησε 11.000 δάνειο με μια περιουσία 140 τ.μ. ακίνητο και 2.000 εισόδημα οικογενειακό και τους κόψανε το δάνειο, τους το ακύρωσαν. Το αντιλαμβάνεται κανείς αυτό πώς λειτουργεί; Δηλαδή, στους «καρχαρίες», στους λωποδύτες, στα «αρπακτικά» εγκρίνουν αυτοί οι κύριοι, οι «έντιμοι», που ποτέ δεν ελέγχθηκε το πόθεν έσχες τους, ενώ των Βουλευτών ελέγχονται τα πόθεν έσχες τους. Αυτών των κυρίων το πώς ελέγχονται είναι ένα μεγάλο ερώτημα.

Θα κλείσω, κ. Πρόεδρε, με το θέμα του περίφημου Οργανισμού επαναγοράς και επανενοικίασης των ακινήτων, με βάση τον Πτωχευτικό Νόμο. Εκπνέει, κ. Πρόεδρε, η θητεία της Κυβέρνησης. Δε θα απολογηθεί η Κυβέρνηση; Σε δέκα μέρες κλείνει η Βουλή. Δε θα απολογηθεί για έναν νόμο που ψήφισε εδώ και τρία χρόνια και για να γίνει μια πρόβλεψη, έστω δια αυτού του τρόπου, για κάποια ρύθμιση στην πρώτη κατοικία; Πολύ σωστά, ειπώθηκε από προλαλήσαντα συνάδελφο ότι έχουμε ήδη το μοντέλο της Κύπρου. Γιατί δεν το εφαρμόζουμε; Ποιος είναι ο λόγος;

Κύριε Υπουργέ, αναζητάτε 25.000-30.000 δανειολήπτες για το επίδομα επιτοκίου. Άλλη ιστορία, με τα περίφημα επιτόκια. Βάλατε έναν ολόκληρο κόσμο, πάλι, σε καινούργια άγχη, αλλά σας λέω ότι με τα κριτήρια που βάλατε βρήκατε μόνο τρείς. Πού θα βρείτε τους άλλους 30.000;

Σας ευχαριστώ, κ. Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε κι εμείς, τον κ. Κουρουμπλή.

Περνάμε τώρα στον Υφυπουργό Οικονομικών, τον κ. Απόστολο Βεσυρόπουλο. Έχετε το λόγο, κ. Υπουργέ, ελάτε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κ. Πρόεδρε.

Κυρίες και κύριοι συνάδελφοι, το νομοσχέδιο, που συζητάμε σήμερα, αφορά το θεσμικό πλαίσιο της διαχείρισης και αξιοποίησης των δεσμευμένων, κατασχεμένων ή δημευμένων από τις αρμόδιες διωκτικές αρχές περιουσιακών στοιχείων στο πλαίσιο της διερεύνησης και της καταστολής εγκληματικών ενεργειών.

Οι διατάξεις που ενσωματώνονται σε αυτό το νομοσχέδιο είναι σε πλήρη εναρμόνιση με τη στόχευση, αλλά και το περιεχόμενο της Οδηγίας 2014/42/ΕΕ, σχετικά με τη δέσμευση και τη δήμευση οργάνων και προϊόντων εγκλήματος στην Ευρωπαϊκή Ένωση.

Ανάλογες πρακτικές, βασισμένες στη συγκεκριμένη Ευρωπαϊκή Οδηγία, εφαρμόζονται ήδη σε χώρες, όπως το Βέλγιο, την Ισπανία και τη Γαλλία. Για την οριστικοποίηση του περιεχομένου του σχεδίου διατάξεων προηγήθηκε η συνεργασία του Υπουργείου Οικονομικών με τα Υπουργεία Δικαιοσύνης και Ψηφιακής Διακυβέρνησης, την Αρχή Καταπολέμησης της Νομιμοποίησης Εσόδων από Εγκληματικές Ενέργειες, την Εθνική Αρχή Διαφάνειας (ΕΑΔ), το Νομικό Συμβούλιο του Κράτους (ΝΣΚ), την Ανεξάρτητη Αρχή Δημοσίων Εσόδων (ΑΑΔΕ), καθώς και την Εταιρεία Διαχείρισης Ακινήτων του Δημοσίου (ΕΤΑΔ ΑΕ).

Με το νομοσχέδιο αυτό εκσυγχρονίζονται οι διαδικασίες διαχείρισης περιουσιακών στοιχείων, τα οποία προέρχονται από ποινικές διαδικασίες. Συγκεκριμένα, με τις διατάξεις του Πρώτου Μέρους του νομοσχεδίου επιδιώκεται να καθοριστεί ενιαίο πλαίσιο για την ανάκτηση και διαχείριση των δεσμευμένων, συμπεριλαμβανομένων και των κατασχεμένων, και των δημευμένων περιουσιακών στοιχείων, τα οποία προέρχονται από εγκληματικές δραστηριότητες και τη χρήση αυτών για το δημόσιο συμφέρον και για κοινωνικούς σκοπούς.

Επιπλέον, ενισχύεται η αποτελεσματικότητα της διαχείρισής τους για τη διασφάλιση της οικονομικής τους αξίας, μέσω της ηλεκτρονικοποίησης των σχετικών διαδικασιών, που αφορούν τη λειτουργία κεντρικού μητρώου, που ενισχύουν τη διαφάνεια και λογοδοσία, σύμφωνα με τις επιταγές του Ενωσιακού Δικαίου, χωρίς να θίγονται τα δικαιώματα του υπόπτου ή κατηγορουμένου.

Βασική επιδίωξη, πέραν της διαφάνειας στη διαχείριση, αποτελεί και η αξιοποίηση κατά τον προσφορότερο τρόπο των στοιχείων που προέρχονται υπό τη διαχείριση ή την κυριότητα του Δημοσίου, κατόπιν δήμευσης, στο πλαίσιο της ποινικής διαδικασίας. Στόχος είναι η συμμετοχή στην ευρωπαϊκή και εθνική προσπάθεια για την πάταξη του οργανωμένου εγκλήματος και της διαφθοράς.

Πώς επιτυγχάνεται αυτό; Με τη δημιουργία ενός Κεντρικού Ηλεκτρονικού Μητρώου ως κεντρικού άξονα για την ενιαία παρακολούθηση και τη βέλτιστη διαχείριση των εν λόγω περιουσιακών στοιχείων, ώστε να καλυφθεί το έως τώρα κενό της αποσπασματικής ή ελλιπούς παρακολούθησης αυτών των στοιχείων. Για την υλοποίηση του Ηλεκτρονικού Μητρώου έχει εξασφαλιστεί χρηματοδότηση από το Ταμείο Ανάκαμψης και Ανθεκτικότητας. Το Μητρώο τίθεται υπό την κεντρική εποπτεία και τον συντονισμό του Υπουργείου Οικονομικών, μέσω της Γενικής Διεύθυνσης του Σώματος Δίωξης Οικονομικού Εγκλήματος και σε αυτό θα έχουν πρόσβαση όλες οι διωκτικές και δικαστικές αρχές.

Περαιτέρω, όλα τα δεσμευμένα, κατασχεμένα και δημευμένα είδη θα καταχωρούνται στο Μητρώο ανεξαρτήτως της διωκτικής αρχής που τα δέσμευσε ή κατάσχεσε ή της δικαστικής αρχής που διέταξε τη δήμευση. Διευκρινίζω ότι οι ρυθμίσεις του σχεδίου νόμου αφορούν το σύνολο των δικαστικών και εισαγγελικών αρχών, των ανακριτικών υπηρεσιών, καθώς και των λοιπών Ανεξάρτητων Αρχών και υπηρεσιών, που εμπλέκονται στη δέσμευση ή κατάσχεση και δήμευση των περιουσιακών στοιχείων που προέρχονται από εγκληματικές ενέργειες.

Το νομοσχέδιο έχει ως πεδίο εφαρμογής κάθε είδους περιουσιακά στοιχεία, υλικά ή άυλα, κινητά ή ακίνητα, χρήματα, καθώς και νόμιμους τίτλους, τα οποία είτε αποκτήθηκαν από ποινικά αδικήματα, είτε είναι μέσα τέλεσης αξιόποινων πράξεων. Για να γίνει περισσότερο σαφές, στην έννοια των δεσμευμένων περιουσιακών στοιχείων, όσα, δηλαδή, βρίσκονται σε στάδιο κατά το οποίο δεν έχουν περιέλθει στην κυριότητα του Δημοσίου, περιλαμβάνονται και τα κατασχεμένα περιουσιακά στοιχεία λόγω εγκληματικής ενέργειας. Ως δημευμένα θεωρούνται τα περιουσιακά στοιχεία τα οποία έχουν περιέλθει στην κυριότητα του Δημοσίου με δικαστική απόφαση, η οποία επιβάλλει τη δήμευσή τους.

Αναλυτικότερα, με το σχέδιο νόμου: Πρώτον, εκσυγχρονίζονται οι διαδικασίες διαχείρισης υπό την εποπτεία Κεντρικού Φορέα Διαχείρισης και καθορίζονται οι αρμοδιότητές του και διευκρινίζεται ότι από την εφαρμογή του παρόντος δε θίγονται οποιαδήποτε δικαιώματα τρίτων.

Δεύτερον, συστήνεται Ηλεκτρονικό Μητρώο, το «Κεντρικό Μητρώο Διαχείρισης Δεσμευμένων, συμπεριλαμβανομένων των κατασχεμένων, και Δημευμένων Περιουσιακών Στοιχείων», τα οποία προέρχονται από εγκληματικές δραστηριότητες και καθορίζεται η δομή και το περιεχόμενο του, ενώ, παράλληλα, ρυθμίζονται οι όροι για την πρόσβαση στο Μητρώο, οι αρμόδιες αρχές για την κατά περίπτωση καταχώριση των στοιχείων σε αυτό, καθώς και οι αρμόδιοι φορείς για τον σχεδιασμό, την υλοποίηση και την παραγωγική λειτουργία του.

Μέσω των νέων διατάξεων και της δημιουργίας ενός ενιαίου, για το Δημόσιο, φορέα, του Κεντρικού Ηλεκτρονικού Μητρώου, παρέχεται η δυνατότητα διάθεσης σε δημόσιους φορείς, καθώς και η βέλτιστη αξιοποίηση περιουσιακών στοιχείων, ακόμη και με εκποίηση κινητών, στο στάδιο της δέσμευσής τους και προς την προέλευση στην κυριότητα του Δημοσίου σε ειδικές περιπτώσεις, όπως, για παράδειγμα, εάν συντρέχει σοβαρός κίνδυνος απαξίωσης τους.

Τρίτον, ρυθμίζονται οι όροι για την συνεργασία και τον συντονισμό του Φορέα Διαχείρισης με τις εισαγγελικές και δικαστικές αρχές και τις λοιπές δημόσιες αρχές, οι οποίες διενεργούν δεσμεύσεις, συμπεριλαμβανομένων των κατασχέσεων και δημεύσεων, ή στις οποίες ανατίθενται, σύμφωνα με τις προτεινόμενες διατάξεις του παρόντος, επιμέρους διαδικασίες διαχείρισης, όπως στο Ταμείο Παρακαταθηκών και Δανείων (ΤΠΔ), στην Εταιρεία Ακινήτων του Δημοσίου ΑΕ (ΕΤΑΔ ΑΕ) και στην Ανεξάρτητη Αρχή Δημοσίων Εσόδων (ΑΑΔΕ).

Τέταρτον, προβλέπεται η δημόσια κατάθεση με εντολή της δικαστικής αρχής των χρηματικών ποσών που δεσμεύονται ή κατάσχωνται από την αρμόδια αρχή ή το δικαιοδοτικό όργανο στο Ταμείο Παρακαταθηκών και Δανείων, ως θεματοφύλακα αυξημένου κύρους και πίστης στις συναλλαγές, που δραστηριοποιείται στα σχετικά πεδία επί μακρό χρόνο, με αποκλειστική ανάθεση από την Ελληνική Πολιτεία και ορίζονται οι σχετικές διαδικασίες.

Πέμπτον, ορίζονται οι επιμέρους διαδικασίες διαχείρισης, αλλά και επιστροφής και απόδοσης των εν λόγω περιουσιακών στοιχείων. Με την ενιαία και κεντρική διαχείριση σε εθνικό επίπεδο, που επιδιώκεται με το σχέδιο νόμου, ελαχιστοποιούνται οι πιθανότητες πλημμελούς διαχείρισης, επιτυγχάνονται σοβαρές οικονομίες κλίμακας, διαφάνεια διαδικασιών και επιταχύνεται η διαδικασία απόδοσης των περιουσιακών στοιχείων, μέσω της άμεσης ενημέρωσης του Ηλεκτρονικού Μητρώου. Με την πρόβλεψη εντόκου δεσμευμένου καταθετικού λογαριασμού στο Ταμείο Παρακαταθηκών και Δανείων δημιουργούνται αυξημένες πρόσοδοι από τα χρηματικά ποσά που δεσμεύονται. Από την παραχώρηση δημευμένων περιουσιακών στοιχείων επωφελούνται ευπαθείς κοινωνικές ομάδες και δημόσιες υπηρεσίες και κατοχυρώνεται η ισότιμη και δίκαιη μεταχείριση των πολιτών.

Κυρίες και κύριοι συνάδελφοι, η θεσμική αυτή παρέμβαση της Κυβέρνησής μας στηρίζεται στις αρχές της διαφάνειας και της χρηστής διαχείρισης και διοίκησης και, ταυτόχρονα, καλύπτει ένα σημαντικό κενό, που υπήρχε, στο ισχύον νομοθετικό πλαίσιο. Το σύνολο των άρθρων του νομοσχεδίου, που συζητάμε σήμερα, πληροί όλες τις προϋποθέσεις, για να τύχει ευρείας διακομματικής στήριξης, καθώς εντάσσεται σε μία ακόμη νομοθετική πρωτοβουλία της Κυβέρνησης του Κυριάκου Μητσοτάκη, που ενισχύει το πλούσιο μεταρρυθμιστικό μας έργο και που αποδεικνύει ότι εμείς συνεχίζουμε να μιλάμε με έργα και παρεμβάσεις για μία Ελλάδα ακόμα πιο ισχυρή.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ, τον κ. Υπουργό.

Σε αυτό το σημείο, κυρίες και κύριοι συνάδελφοι, ολοκληρώνεται η συνεδρίαση της Επιτροπής μας. Επόμενη συνεδρίαση την ερχόμενη Δευτέρα στη 13:00’ στην Αίθουσα Γερουσίας.

Ευχαριστούμε πολύ.

Λύεται η συνεδρίαση**.**

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Βρούτσης Ιωάννης, Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Πασχαλίδης Ιωάννης, Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Γκιόλας Ιωάννης, Δραγασάκης Ιωάννης, Κουρουμπλής Παναγιώτης, Παπαδόπουλος Αθανάσιος (Σάκης), Παπανάτσιου Αικατερίνη, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος και Λογιάδης Γεώργιος.

Τέλος και περί ώρα 17.00΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**